Parlamentarni Archives - Page 2 of 34 - Studio B\nŠešelj: Vučić pravi koaliciju sa DS i LDP-SDS-LSV\nLider SRS Vojislav Šešelj mišljenja je da će SNS posle izbora praviti koaliciju sa DS, LDP-SDS-LSV, jer, kako kaže, neće imati sa kim drugim.\nDSS i Dveri pozvale građane da izađu na izbore\nKoalicija Demokratske stranke Srbije i Dveri pozvala je danas građana da 24. aprila izađu na izbore i glasaju za tu listu, jer, kako ističu, imaju jasan program i ljude koji taj program mogu da sprovedu.\nPredsednik Republičke izborne komisije Dejan Đurđević podsetio je da predizborna tišina počinje večeras u ponoć, da će na Kosovu biti otvoreno 90 biračkih mesta i dodao da su izborni proces obeležili falsifikovani potpisi.\nVučić: Svoju političku sudbinu vezao sam za sudbinu vlade\nPremijer Srbije i lider SNS Aleksandar Vučić izjavio je da je vezao svoju političku sudbinu za sudbinu vlade i da će svaki rezultat na izborima koji bi značio da druge stranke mogu da formiraju vladu, za SNS predstavljao poraz.\nŠešelj: Vreme je da se ponovo menja vlast u Srbiji\nPredsednik Srpske radikalne stranke Vojisav Šešelj izjavio je na predizbornom mitingu radikala u Novom Sadu da je došlo vreme da se ponovo menja vlast u Srbiji.\nVučić: Ko nas kamenom, mi njega pobedom\nLider SNS Aleksandar Vučić poručio je danas da će najbolji odgovor naprednjaka na sve uvrede koje su pretrpeli tokom izborne kampanje biti pobeda na predstojećim izborima. Anketa: Utisak građana o ministrima\nNajnovije istraživanje, koje u predizbornoj kampanji sprovode Antena grupa Srbija i Cesid, pokazalo je da je najpozitivniji utisak na građane ostavio Ivica Dačić sa 19,4 odsto od ukupno 1.009 anketiranih, a sledi ga Zorana Mihajlović, dok je najnegativniji utisak ostavio Bratislav Gašić sa 15,6 odsto, a sledi ga Ivan Tasovac.\nSDS i LDP osporavaju tekst dopisnika DPA iz Beograda\nLiberalno demokratska partija i Socijaldemokratska stranka oštro su danas reagovale na tekst Tomasa Braja, koji je objavio Dojče Vele pod nazivom "Vučićeva snaga - slabost opozicije", smatrajući da zanemaruje činjenice, a oslanja se "na stvarnost srpskih tabloida i drugih kontrolisanih državnih medija". Konvencija koalicije SPS-JS u Leskovcu\nKoalicija "Ivica Dačić-SPS-JS-Dragan Marković", održala je danas predizbornu konvenciju u Leskovcu, sa koje je poručeno da je "sve dobro što dolazi sa juga" i da taj kraj mora da bude najrazvijeniji deo Srbije. Vodinelić: Srbija sve više liči na divlje društvo\nPredsednica Saveta Nove stranke Vesna Rakić Vodinelić ocenila je danas "da Srbija sve više liči na divlje društvo".


POZIV ZA SVE INOVATORE – PODRŠKA OD 500.000 USD – 2.000.000 USD | SN Consulting\nPOZIV ZA SVE INOVATORE – PODRŠKA OD 500.000 USD – 2.000.000 USD\nDa li ste osnivač kompanije u ranoj fazi koja razvija rešenja za modernizaciju proizvodnje i unapređenje održive proizvodnje?\nPomozite da fabrika budućnosti postane stvarnost što pre i pokrenite svoj startup tako što ćete svoj proizvod ili uslugu predstaviti Toiotinom timu Ventures. Tražimo da investiramo u perspektivne kompanije koje stvaraju tehnologije koje omogućavaju pametnije, fleksibilnije, povezane fabrike koje će povećati broj ljudi i poboljšati efikasnost i održivost.\nAko to zvuči kao vaš startup, poziv za inovacije 2022. je prilika da dobijete između 500.000 i 2 miliona dolara rizičnog kapitala od Toiota Ventures-a preko našeg Frontier Fund-a ili Fonda za klimu. Pored toga, sarađujemo sa Tojotinim Centrom za inovacije proizvodnih projekata (MPIC) i Toiotinim istraživačkim institutom, a odabrani startupi bi takođe mogli da dobiju priliku da sarađuju sa Tojotom na projektu dokazivanja koncepta.\nSoftverska i/ili hardverska rešenja su dobrodošla, a neke od oblasti koje istražujemo uključuju:\nVeštačka inteligencija i kompjuterski vid\nSoftver i/ili hardver za robotiku (prilagodljivi roboti; kolaborativni roboti; autonomni mobilni roboti)\nRešenja za poboljšanje energetske efikasnosti i smanjenje ugljičnog otiska u fabrikama\nTehnologije za unapređenje elektrifikacije i proizvodnje baterija\nSajber bezbednost i analiza podataka\nObuka radnika i alati za bezbednost\nAko vaša kompanija odgovara našoj investicionoj tezi, imate radni prototip i održiv poslovni model i niste prikupili više od 10 miliona dolara spoljnog finansiranja, preporučujemo vam da se prijavite na poziv .\nAktivno razmatramo prijave na stalnoj osnovi, od sada do 31. maja 2022. Pošto ovo nije takmičenje ili takmičenje, sve prijave će podleći našim uobičajenim rigoroznim standardima pregleda. Dakle, ne možemo garantovati da ćemo investirati.\nPoziv za inovacije otvoren je za startape širom sveta koji ispunjavaju sledeće kriterijume:*\nVaša kompanija je prikupila manje od 10 miliona dolara finansiranja\nImate radni prototip da demonstrirate svoje rešenje\nVaš poslovni model rešava potrebe tržišta i pruža vrednost kupcima\nDa biste odgovorili na ovaj poziv, pošaljite obrazac za prijavu u nastavku. Samo jedna prijava po kompaniji, molim. Sve prijave podležuUslovi prijave.\nVaš startap mora da ispuni gore navedene kriterijume podobnosti i da želi da prikupi kapital u narednih šest meseci.\nPoziv na inovacije nije takmičenje ili takmičenje i nema „nagrada“. To je prilika da iznesete rešenje vašeg startapa pred Toiotin Ventures tim. Toiota Ventures ne pristaje da vam na bilo koji način nadoknadi štetu kao rezultat prijave, a svi kvalifikovani učesnici podležu standardnoj pažnji pre nego što se izvrši bilo kakva investicija.\nPrijave treba da podnese jedan od osnivača startapa ili neko kome je odobreno da se prijavi u ime osnivača(a) i treba da sadrže samo informacije o vašoj kompaniji za koje ste ovlašćeni da delite. Izbegavajte slanje veoma osetljivih ili poverljivih informacija. Pročitajte našu Politiku privatnosti da biste saznali više o našoj bezbednosti informacija i praksi privatnosti.\nPrijavom, potvrđujete da dajete Toioti Ventures-u, Toiotinom istraživačkom institutu i drugim Toiotinim filijalama pravo da pregledaju informacije koje ste dostavili i da zatraže dodatne informacije od vas po potrebi za dalju procenu vašeg pokretanja.\nPrijavite se onlajn ovde i priložite prezentaciju u PDF formatu koji ne sadrži više od 12 slajdova. Vaš pitch deck treba da se odnosi na sledeće:\nKako vaše rešenje rešava problem identifikovan u ovom pozivu za inovacije\nTržišna prilika i vaša trenutna faza razvoja\nVaš poslovni model i strategija izlaska na tržište za isporuku vrednosti kupcima\nTehnologija vaše kompanije i način na koji je primenjujete na problem\nPozadina osnivačkog tima i stručnost\nKonkurencija i kako je vaš pristup jedinstven\nFinansijski učinak i projekcije\nIstorija finansiranja, ako postoji


USPJEŠNI ZENIČANI U NORVEŠKOJ: Ena i Mirsad Selimović osnivači tour operatora “Heartland” | Superinfo\nNaslovnica Fokus USPJEŠNI ZENIČANI U NORVEŠKOJ: Ena i Mirsad Selimović osnivači tour operatora “Heartland”\nUSPJEŠNI ZENIČANI U NORVEŠKOJ: Ena i Mirsad Selimović osnivači tour operatora “Heartland”\nHeartland (srcolika zemlja, aludira na BiH) je tour operator čiji su osnivači Ena i Mirsad Selimović iz Zenice sa trenutnim prebivalištem u Norveškoj. Ovaj tour operator se bavi pružanjem usluga adrenalinskog turizma na području Bosne i Hercegovine. Primarno tržište kompanije je Kraljevina Norveška i ostale Nordijske zemlje, saopćeno je iz Ambasade BiH u Oslu.\nPrezentacija je bila namijenjena da se predstave biznisi potencijalnim investitorima koja je inkubator program osmišljen za pomoć i razvoj start up businessa u Norveškoj. Uslov za učešće u programu jeste da mjesto rođenja aplikanata nije Norveška. Sam program je usmjeren na bolju integraciju doseljenika u Norveško društvo i pružanje šanse da se iskoristi potencijal doseljenika a samim tim i obogati Norveška privreda.\nOd 110 aplikanata koliko ih je bilo u januaru, Heartland je prošao u finale s idejom promocije bh. turizma te su izabrali 14 najboljih start up-ova.\nS tim u vezi, kako objašnjava bračni par Selimović dobili su: novčanu podršku, pružanje usluga marketing stručnjaka, pravnih stručnjaka, računovodstvenih stručnjaka, pronalaženje partnera i interesanata kao i podrška u vidu bussines developera koji posjeduje već nekoliko uspješnih biznisa u Oslu.\nPrethodni članakZeničke ekipe u sjedećoj odbojci pripremaju se za početak prvenstva\nSljedeći članakNovi uspjeh Fortune: Pobjedom nad Slavenom plasirali se u 1/16 finala KUP-a BiH


Jeftinije pozajmice :: emg.rs :: Magazin Preduzeće - najnoviji broj i arhiva\nKamata na subvencionisane dinarske kredite za likvidnost smanjena je sa sedam na 6,5 odsto godišnje, zbog smanjenja referentne kamatne stope Narodne banke Srbije, saopštilo je Ministarstvo ekonomije i regionalnog razvoja. Snižavanje kamatne stope na dinarske kredite za likvidnost, smatraju u tom ministarstvu, uticaće na to da oni budu još atraktivniji i doprineće povećanju likvidnosti privrede i njenom ubrzanom oporavku. Preduzećima u Srbiji je od početka godine plasirano 462 miliona evra kredita za likvidnost, više nego lane, što ukazuje na goruću nelikvidnost u privredi. Ministarstvo ekonomije će obezbediti dodatnih milijardu dinara za subvencije, kako bi banke odobrile 60 milijardi dinara zajmova do kraja godine. Nenad Mijailović, savetnik u tom ministarstvu, rekao je da će ubuduće država subvencionisati samo zajmove za likvidnost u dinarima, kako bi se pospešio proces devroizacije. Mijailović je napomenuo i da je suma odobrenih investicionih kredita i dalje zanemarljiva i od početka godine dostigla je oko 20 miliona evra.


Airbnb izlazi na berzu | PC Press\nAirbnb izlazi na berzu\n17. avgust 2020. 26. oktobar 2020. Nemanja Momčilović\nAirbnb planira da podnese prijavu za izlazak na berzu, navodi se u novim izveštajima Wall Street Journala. To bi značilo da bismo mogli već ove godine da vidimo popularnu kompaniju na berzi, mada će tačno vreme zavisiti od procesa Komisije koja odlučuje o tome. Prema izveštaju, ključnu ulogu u ovom procesu imaće Goldman Sachs.\nZnačajan pad od 13 milijardi dolara\nVest dolazi u trenutku kada se Airbnb suočava sa velikim troškovima i dodatnim preprekama poslovanju usled epidemije virusa COVID-19. Gigant je izgubio stotine miliona dolara nakon što su ljudi prestali da putuju usled globalne pandemije, pa je zbog toga kompanija morala da plati milionske nadoknade domaćinima čiji su gosti otkazali boravak.\nAirbnb je u aprilu, na početku pandemije procenjen na 18 milijardi dolara, a to predstavlja značajan pad kada se uporedi sa vrednošću od 31 milijarde dolara, kada je bio poslednji krug investiranja tokom 2017. godine. Tokom aprila uspeli su da prikupe milijardu dolara sredstava, uz lošu kamatnu stopu od 10%, smanjivanje fiksnih troškova i poboljšanje procesa upravljanja. U maju, kompanija je otpustila četvrtinu zaposlenih i napravila planove za ulazak na tržište televizije i transporta.\nPre nego je COVID-19 potresao SAD, stvari ni tada nisu bile sjajne za Airbnb. Za prvih devet meseci 2019. godine, zabeleželi su gubitak od 322 miliona dolara. Kompanija za sada odbija da komentariše navode o lošem stanju u firmi i izlasku na berzu.\n← Xbox Series X stiže 6. novembra\nInstagram testira zamenu “Search” dugmeta →


» EU na sajmu knjiga – putovanje Dunavom se nastavlja\nEU na sajmu knjiga – putovanje Dunavom se nastavlja\nPoslednjeg dana međunarodnog sajma knjiga svečano je zavtoren štand EU na Međunarodnom sajmu knjiga u Beogradu dodelom zahvalnica partnerima Delegacije EU u Srbiji i EU info centra.\nVesna Manić menadžerka projekta EU info centra i Ljubica Marković, vođa tima EU info centra su zahvalile partnerskim organizacijama koje su različitim aktivnostima pomogle da tokom trajanja sajma na štandu EU traje bogat i dinamičan program.\n„Dunav u knjigama – pravo evropsko putovanje je moto pod kojim smo od 24 oktobra, kada smo zvanično otvorili ovaj štand, pa do danas, održali 20 promocija, književnih razgovora, debata i radionica i na njima okupili oko 500 učesnika“, rekla je Ljubica Marković.\n„Zajedno sa onima koji su posetili ovaj štand da bi videli knjige i brošure i dobili informacije koje ih zanimaju u vezi sa Evropskom unijom, 2.500 osoba je posetilo naš štand i njima smo podelili preko 4.000 publikacija i promotivnog materijala.“\nMarković je naglasila da su temom Dunava predstavljena književna dela koja se bave ovom rekom, promovisan razvojni i turistički kapacitet dunavskog regiona kao i donatorski učinci u podsticanju razvoja dela Srbije kroz koji Dunav prolazi.\n„Prilika za to je i činjenica da je ova 2016. godina, petnaesta jubilarna godina partnerstva Srbije i Evropske unije, najveeg donatora i trgovinskog partnera naše zemlje“, dodala je Marković.\nZahvalnice su dobili: Kancelarija za evropske integracije Vlade Srbije, Narodna biblioteka Srbije, Univerzitetska biblioteka „Svetozar Marković“, Kancelarija za saradnju sa civilnim društvom Vlade Republike Srbije, Gradska narodna biblioteka „Žarko Zrenjanin“ iz Zrenjanina, Fondacija Tempus-Erazmus+ kancelarija u Srbiji, Desk Kreativna Evropa Srbija, Beogradska otvorena škola, Evropski pokret u Srbiji, Projekta „Socijalno-ekonomski razvoj Dunavskog regiona u Srbiji“, Centar za evropske integracije Privredne i industrijske komore Srbije, Turistička organizacija Srbije, Austrijska razvojna agencija u Srbiji, ArtLink mladi virtouzi gudački ansambl, Nacionalni koordinator programa COSME za Republiku Srbiju-Ministarstvo privrede, Erasmus Studentska mreža Beograd, Transparentnost Srbija, Centar za kulturnu dekontaminaciju, NVO Atina, Filmski centar Srbije, Forum za kulturu Evrospkog pokreta u Srbiji i Zadužbina Ilije M. Kolarca.


ZAKONOM UREDITI USTAVNI SUD KOJI RAZVLAŠĆUJE SRPSKU | SRNA\nBEOGRAD, 16. FEBRUARA /SRNA/ - Srpski član Predsjedništva BiH Milorad Dodik izjavio je da je moguće institucionalno rješenje političke krize u BiH pod uslovom da se Ustavni sud uredi zakonom, te ocijenio da će Republika Srpska u decenijama koje dolaze biti samostalna, a u nekom vremenu naći i način državnog oblika sa Srbijom.\nDodik je za TV "Prva" rekao da je Ustavni sud kreacija međunarodnog faktora, da ne postoji zakon već pravila koji je sam taj sud donio pod nadzorom međunarodne zajednice i dio je aranžmana koji treba da razvlasti Republiku Srpsku onako kako je to činio visoki predstavnik, donoseći zakone na štetu Srpske.\nOn je ocijenio da je Ustavni sud BiH "nenavođenja raketa za koju se ne zna gdje će da udari", te da je okupacioni sud međunarodnog faktora koji razvlašćuje Republiku Srpsku.\n"Ukoliko sada pustimo da ide dalje, onda smo sebi već danas zatvorili vrata postojanja Republike Srpske", rekao je Dodik i dodao da se ne smije ići dalje, da BiH može ostati, a Srpska opstati samo pod uslovom da se zakonom uredi rad Ustavnog suda.\nOn je istakao da Ustavni sud sa tri stranca i dva muslimana donosi stalno odluke protiv Republike Srpske i srpskog naroda, i to u fazama pri čemu je u prvoj, u paketu identifikacije Republike Srpske gdje su Srpskoj osporili grb, zastavu, himnu i Dan Republike.\n"Sada su krenuli u fazu otimanja imovinskih prava, da bi ušli u treću fazu, koja bi bila statusna i ukinuli naziv Republika Srpska, pri čemu bi rekli da je sve to ustavno i da sve treba da bude poštovano, jer je odluka Ustavnog suda", rekao je Dodik.\nOn je podsjetio da Srbi imaju pravo samoopredjeljenja po Povelji UN, ali da se stalno pokušava da se srpski korpus razbija.\n"Nikoga mi ne napadamo. Mi ne želimo ništa od Federacije, želimo da se raziđemo sa njima. Nikoga ne uslovljavamo, ovo je naš legalni politički cilj. Nemamo namjeru da dižemo revolucije, ali imamo pravo kao politički ljudi da tražimo prava koja važe i za druge", poručio je Dodik.\nOn je istakao da Republika Srpska nema ništa protiv da se BiH vrati na izvornu, kakva je bila prema Dejtonskom mirovnom sporazumu.\n"Mi nemamo ništa protiv. Vratite nadležnosti koje ste nam oteli, možemo da ostanemo u BiH, ali, ukoliko nam odlukom Ustavnog suda pokazujete da želite i dalje da nas razvlašćujete, onda ste morali da znate da ste prošli crvenu liniju", rekao je Dodik.\nOn je ocijenio da će Republika Srpska u decenijama koje dolaze biti samostalna i izrazio uvjerenje da će se u nekom vremenu naći način državnog oblika sa Srbijom, zbog čega i pokušavaju ovim mjerama kao što je imovina što više da razvlaste Srpsku.\nDodik je ukazao da je BiH nemoguća za Srbe, koje Sarajevo mrzi i da se stalno pokušava učiniti sve da Srbi i dalje budu kažnjavani.\nSrpski član Predsjedništva BiH je poručio da je prošlo vrijeme "ambasadorokratije" u BiH i najavio da će srpski narod, zajedno sa hrvatskim, predložiti zakon o Ustavnom sudu Parlamentarnoj skupštini BiH.\nPovodom optužbi hrvatskog člana Predsjedništva BiH Željka Komšića na račun politike Beograda prema BiH i Republici Srpskoj, Dodik je rekao da nema potrebe komentarisati Komšića, "koji je poznati srbomrzac", kao i Bakir Izetbegović koji čekaju da nestane Srba.\n"Šta im imamo objašnjavati. Mi imamo našu Republiku, imamo Srbiju i našu politiku. Zvaničan stav politike Srbije je jasan - poštivanje Dejtonskog sporazuma, teritorijalnog integriteta i unutrašnjih odnosa u tim odnosima Republika Srpska je faktor", rekao je Dodik.\nOn je istakao da je na zatvorenom dijelu jučerašnjeg sastanka sa predstavnicima Srba Vučić insistirao da se očuva mir i stabilnost, ali da Komšić i Izetbegović "hoće poniženog Vučića i da Srbija nema predsjednika".


Đorđević: Prevarili se svi koji su poverovali da će Vučić odustati od Rio Tinta - Politički.rs\nĐorđević: Prevarili se svi koji su poverovali da će Vučić odustati od Rio Tinta\nN1, Foto: Printscreen Nova S, RSE\nPokret Oslobođenje pozvao je građane da se u što većem broju pridruže auto-litijama i blokadama koje će se održati u utorak, 4. januara, u organizaciji udruženja “Zaštitimo Jadar i Rađevinu”.\nMlađan Đorđević, predsednik tog pokreta, u pisanoj izjavi je istakao „da su se prevarili svi oni koji su poverovali da će Vučić odustati od Rio Tinta“.\n„Sada se vidi sva naivnost onih koji su hteli da organizuju proslave jer im je Aleksandar Vučić obećao povlačenje jednog zakona“, kaže on.\nPrema njegovim rečima, Vučić i Rio Tinto su, čim se narod razišao, nastavili po starom.\n“Donose se novi prostorni planovi, izdaju se dozvole, a Rio Tinto nastavlja otkup zemlje u celom lozničkom kraju. Ekolozi koji ciljaju tri odsto na izborima samo su uspeli da proćerdaju energiju naroda”, rekao je.\nOn je ocenio da je bunt naroda, viđen početkom decembra na blokadama širom Srbije, trebalo mnogo bolje iskoristiti.\n“Kao što smo tada predlagali, trebalo je izneti zahtev potpunog ukidanja projekta Jadar i zabrane iskopavanja litijuma u Srbiji. Bilo je snage za to. Sada se najavljuje skupljanje potpisa za narodnu inicijativu, ali to nije efektan potez”, objasnio je predsednik pokreta Oslobođenje.\nPrema njegovoj oceni, režim na ustupke može naterati samo novi izlazak na ulice.\n“Zato su auto-litije i najavljene blokade u Loznici i Krupnju pravi potez. Pozivamo sve jatake i simpatizere našeg pokreta, kao i sve građane, da u utorak u 9.30 dođu u selo Brezjak, odakle počinje auto-litija”, kaže Đorđević.\nGlavni zahtev, prema navodima organizatora, jeste potpuno ukidanje projekta Jadar i odlazak Rio Tinta iz Srbije.\n“Vučić i Brnabić su očigledno u dilu sa kompanijom Rio Tinto, obećali su im iskopavanje litijuma i sada ne smeju da odustanu”, rekao je Đorđević i dodao da će “raskorak između ovakvih dilova i besa naroda dovesti do pada naprednjaka”.\n“Svojim sponzorima su obećali i litijum i Kosovo i Republiku Srpsku, svuda rade protiv interesa svog naroda, ali ljudima polako postaje jasno šta je ustvari SNS”, zaključuje Đorđević.\nĐorđević o dozvoli za Rio Tinto: Opušteno, sad će Savo da nazove onoga kome je dao reč\nKad Vučić kaže da će drugačije razgovarati sa Rio Tintom, znači da MENJA TARIFU a da se dijalog nastavlja\nPokret Oslobođenje poziva na auto-litije 4. januara i blokadu Loznice\nTagged: ALEKSANDAR VUČIĆ, MLAĐAN ĐORĐEVIĆ, RIO TINTO


Niška televizija » Dragan Đilas ostaje na čelu DS\nObjavljeno 19.01.2014. 01:47\nTagovi: Dragan Đilas, DS, ostaje predsednik\nDragan Đilas je posle maratonske sednice Glavnog odbora ostao na čelu stanke. Članovi najvišeg partijskog organa usvojili su noćas većinom glasova (274 za, 127 protiv i 10 uzdržanih) Đilasov izveštaj o radu.\nNa Glavnom odboru u Novim Sadu Đilas je zatražio podršku za svoj rad, dok je bivši predsednik stranke Boris Tadić u dva navrata predlagao da se Đilasu uskrati poverenje.\nĐilas je rekao da, ako Aleksandar Vučić zakaže vanredne parlamenarne izbore, ostaje optimista kada je rezultat DS u pitanju. Dodao je da prihvata i ceni kritike koje je čuo, iako je očekivao podršku svih.\nBoris Tadić je u replici poručio da se „ne gura“ da bude predsednik DS i nosilac liste jer je to već bio.\n„Ne umeš Dragane da vodiš stranku, rezultat se meri, politika je brutalna stvar. Dragane Đilase ti nemaš poltiku, što znači da ni stranka nema poltiku. Moj predlog je da se povučeš, jer bi to bilo korisno i fer. Kažem ti da to učiniš na vreme da ne propadneš na izborima“, rekao je Tadić.\nSednica Glavnog odbora počela je objašnjenjem da se zaseda u Novom Sadu, jer je termin koji je ta stranka želela u beogradskom Centru „Sava“ već rezervisala Srpska napredna stranka.\n„Nije primereno da oni budu u velikoj, a mi u maloj sali jer ja verujem da je ovo stranka koja će jednog dana biti veća od SNS-a i tu simboliku ne bih hteo da prihvatim“, rekao je Đilas.\nU istom tonu nastavio je i o svojoj politici.\n„Ne vodim ja Demokratsku stranku koja će biti podrška takozvanom reformatoru i modernizatoru Aleksandru Vučiću, ja vodim Demokratsku stranku koja veruje da može da pobedi Srpsku naprednu stranku i Aleksandra Vučića i da sa te pozicije menja državu, to je naša obaveza“, naglasio je Đilas, prekinut na kratko aplauzom prisutnih.\nLider DS-a zatražio je podršku za svoj rad i rad rukovodstva, ali i za inicijativu Bojana Pajtića da se sačuva jedinstvo u stranci.\n„Ne jedinstvo oko predsednika, jer to nikad nisam tražio, nego jedinstvo oko politike. Da danas donesemo odluku koji je pravac razvoja ove stranke i šta ćemo raditi, da se svi toga držimo, da svaki naš nastup u javnosti bude u skladu sa onim što jeste zacrtana politika Demokratkske stranke“, istakao je Đilas.\nKako je poručio članovima, sednica Glavnog odbora je posebna, jer se odlučuje ne samo o budućnosti stranke, već i o budućnosti Srbije.\nZa diskusiju se prijavio 71 član Glavnog odbora, javlja specijalni izveštač RTS-a Jelena Obućina. Da bi Dragan Đilas ostao na čelu DS-a potrebno je da ga podrži 221 član, od 440 prisutnih na sednici.


Palma uhodi i zastrašuje svedoke, preti im i na TV turnejama | Luftika\n“Jedan od svedoka koji je očevidac događaja u slučaju “Palma” o dugogodišnjem podvođenju devojčica, devojaka i žena od strane narodnog poslanika i predsednika SO Jagodina Dragana Markovića Palme, izložen je svakodnevnim pritiscima i pretnjama”, saopštila je Stranka slobode i pravde.\n„Najtežu od njih prijavio je Policijskoj stanici Voždovac u Beogradu pre četiri dana, u subotu 24. aprila u 15:40, kada je primetio automobil koji ga je pratio, registarskih tablica koje je naveo policiji, u kome su bila dvojica mlađih muškaraca, čiji je opis takođe izneo policiji, a koji su mu se, osim praćenja, zaletali u automobil i neovlašćeno snimali, o čemu takođe postoje svedoci“, navodi SSP u saopštenju.\nKako navode “ova prijava ni do danas nije stigla u nadležno Drugo osnovno tužilaštvo u Beogradu“.\n„Iako je u službenom iskazu naznačena hitnost postupanja i navedene su sve okolnosti zbog kojih je ovaj svedok u izuzetno delikatnoj i osetljivoj situaciji“, navode.\n„Imajući u vidu da Dragan Marković Palma već danima pokušava da otkrije identitete svedoka u javnosti i time ih direktno zastraši, nereagovanje tužilaštva za ovog svedoka predstavlja dodatni pritisak, zbog čega je ovaj svedok izuzetno zabrinut za svoju i bezbednost svoje porodice, a naročito svog maloletnog deteta“, prenosi N1.\nUprkos tome, navodi se u saopštenju, „ovaj svedok je spreman da se momentalno odazove pozivu policije i iznese sva svoja saznanja”.\nPalma preti na televiziji: Saznaću imena svedoka\n– Pazite, ponovo moram da kažem više puta, ako se žrtve plaše od mene, pa neće da idu u tužilaštvo i policiju, hoće preko Skajpa i onlajna, ja ću isto tada da saznam njihova imena i prezimena i sve te svedoke, razumete. Sve je laž – zapretio je Dragan Marković Palma u Jutarnjem programu TV Happy svakom ko se usudi da progovori o njegovim eventualnim nedelima.\nOčekuje se da se televizijska turneja Dragana Markovića Palme na režimskim medijima, kojim pokušava da se opravda od optužbi za podvođenje maloletnica i pedofiliju, nastavi i narednih dana.\noznakedragan marković palma jagodina podvođenje palma zastrašivanje svedoka podvodjenje politicarima


M. D. 26. januara 2017. 20:00\nKako u razgovoru Politiku objašnjava Tanja Azanjac Janjatović, predstavnica inicijativnog odbora „Partnerski za obrazovanje”,\nideja je da ova asocijacija roditelja i nastavnika bude krovna organizacija i servis svim roditeljskim i nastavničkim organizacijama, kao i podrška Ministarstvu prosvete u realizaciji reformskih politika.\n„Bez snažne povezanosti škole, roditelja i nastavnika ne možemo govoriti o kvalitetnom obrazovanju, ali ne možemo negovati ni kulturu dijaloga. Naša ideja je da podstičemo komunikaciju i zajednički rad roditelja i nastavnika u školama, jer je to način da roditelji razumeju koliko je profesorska profesija teška i prepuna izazova. Sa druge strane, roditelji koji učestvuju u ovom projektu često govore da konačno imaju osećaj da ih neko čuje, razume i uvažava, ističe sagovornica.\nTanja Azanjac Janjatović primećuje da se u poslednje dve decenije znatno pogoršala komunikacija na relaciji škola–roditelji. Nastavnici, koji su nekada predstavljali vrhunski autoritet za đake, ali i za njihove roditelje, danas se često nalaze na meti otvorenih kritika, a mnogi očevi i majke ne libe se da pred đačkim kolektivom izriču negativne ocene o njihovom radu, često zaboravljajući da je njihov posao da ocenjuju decu.\nNaša sagovornica ističe da su roditelji mlađe dece više motivisani da sarađuju sa nastavnicima – veliki broj roditelja ima neku vrstu straha od škole ili je doživljava kao nepoznatu tvrđavu u koju svaki dan šalje svoje dete, bez povratne informacije šta se tamo zapravo dešava.\n„Od marta do oktobra okupljeno je više od 600 roditelja i nastavnika iz 11 gradova Srbije koji su zajedno učestvovali u realizaciji preko 60 programa i aktivnosti. Klubovi roditelja i nastavnika formirani su u Novom Sadu, Beogradu, Subotici, Sečnju, Zrenjaninu, Čačku, Kraljevu, Nišu, Leskovcu i Novom Pazaru. Do sada je najveće interesovanje roditelja bilo za osnivanje besplatnih vannastavnih aktivnosti za decu, programe usmerene na prevenciju vršnjačkog nasilja, podizanje nivoa bezbednosti dece u školama, uvođenje interaktivne i multidisciplinarne nastave, kao i različite vrste karijerne i profesionalne orijentacije. Naša ideja je da se svako dete u školi oseća prihvaćeno i bezbedno, da ide u školu u kojoj se poštuju njegova ličnost, mogućnosti, interesovanja, poreklo, porodica i sredina iz koje dolazi, ali i da se roditelji pitaju šta treba promeniti u obrazovanju. Sada smo ušli u drugu fazu projekta koja bi trebalo da se završi do proleća 2017. godine osnivanjem nacionalne asocijacije roditelja i nastavnika Srbije“, ističe sagovornica.


RTS :: Otvaranje Konaka na godišnjicu ustanka\nDruštvo Otvaranje Konaka na godišnjicu ustanka\nnedelja, 28. apr 2013, 07:30 -> 08:30\nOtvaranje Konaka na godišnjicu ustanka\nPovodom 198. godišnjice Drugog srpskog ustanka danas će biti otvorena nova stalna postavka u obnovljenom Konaku kneza Miloša Obrenovića u Topčideru. Otvaranju će prisustvovati potpredsednik Vlade Srbije Aleksandar Vučić i ministar kulture Bratislav Petković.\nNova stalna postavka u obnovljenom Konaku kneza Miloša Obrenovića u Topčideru biće danas otvorena, povodom 198. godišnjice Drugog srpskog ustanka. Otvaranju će prisustvovati potpredsednik Vlade Srbije Aleksandar Vučić i ministar kulture Bratislav Petković.\nPostavka će biti otvorena na pravoslavni praznik Cveti kada je i podignut Drugi srpski ustanak 1815. godine koji je predvodio knez Miloš Obrenović.\nU Konaku kneza Miloša u Topčideru biće izložene dve stalne postavke, a povremeno će biti organizovane i tematske izložbe, najavili su organizatori.\nU prizemlju Konaka biće postavljena izložba pod nazivom "Život u Srbiji u 19. veku", koja opisuje građansko i seosko domaćinstvo i uticaje vekovnog života u okvirima Osmanskog carstva, dok će na spratu biti stalna postavka Miloša Obrenovića.\nPored sobe Miloša Obrenovića, na spratu su uređene i prostorije u kojima su kroz veliki broj likovnih dela, litografija, dokumentarni i drugi materijal prikazani život na Miloševom dvoru, njegova porodica i naslednici.\nNa otvaranju obnovljenog Konaka biće predstavljena i tematska izložba "Slike srpske revolucije", posvećena Prvom srpskom ustanku koji je označio početak oslobađanja od viševekovne osmanske vladavine i stvaranja moderne srpske države.\nMiloš Obrenović je na skupu starešina 1815. godine u Takovu objavio početak novog ustanka za oslobođenje Srbije od turske vlasti.\nPosle dvomesečne borbe Turci su se zadržali u Beogradu i još nekoliko utvrđenih gradova.\nDiplomatskim pregovorima Miloš Obrenović je do kraja 1815. godine zaključio usmeni mir sa Marašli Ali-pašom, kojim je priznat za vrhovnog srpskog kneza.\nOn je, mirnim putem, 15 godina gradio autonomiju Srbije u okviru Otomanskog carstva i svoju vlast u Srbiji. Porta je autonomiju Srbije priznala hatišerifom 1830. godine.\n(nedelja, 28. apr 2013, 20:21) - anonymous [neregistrovani]\nNeki novi dani i nova nada za naše muzeje. Svaka čast ministru i pohvala celoj Vladi, prošle Vlade su zatvarale muzeje , ova vlada je na dobrom putu da im vrati stari sjaj.Pre par dana sam zapalio za Bg iz NS samo da bih vieo istorijski muzej, nova stalna postavka, iako još imaju posla oko prostora napokon počeli su da rade kako treba.\n(nedelja, 28. apr 2013, 20:10) - Vladimir [neregistrovani]\nJa Vas molim, preklinjem, imate me na kolenima:\nNaucite da se ne kaze "Otomansko Carstvo", niti "Otomanska Imperija", nego "Osmansko Carstvo" i "Osmanska Imperija!!\nIsto kao sto ne postoji Otoman-pasa, niti pesnik Otoman Djikic, ne postoji ni Otomansko carstvo. Nisu svi anglizmi ispravni, molim vas, naucite to!! Bar vi, ako nece ni jedan drugi medij u Srbiji!! Hvala.\n(nedelja, 28. apr 2013, 08:26) - bura [neregistrovani]\nIstorijski muzej Srbije poslednjih meseci grabi napred krupnim koracima. Čestitam.


USPEŠNE PRIPREME BOKSERA: Srpski reprezentativci stigli iz Rusije | Novosti.rs\nUSPEŠNE PRIPREME BOKSERA: Srpski reprezentativci stigli iz Rusije\nSeniorska reprezentacija Srbije u boksu vratila se iz Rusije, gde gde su sprovedene pripreme na planini Elbrus.\nElbrus je inače najveća planina Evrope sa nadmorskom visinom najvišeg vrha u Evropi od 5.642 metra.\nNašu ekspediciju činilo je 12 sportista i oni su tri nedelje bili smešteni u hotelu na 2.800 metara nadmorske visine. Bokserski savez Srbije je platio avio karte, dok je hotelski smeštaj plaćen od Bokserskog saveza Rusije.\nPripreme su sprovedeni pod stručnim nadzorom selektora Milena Piperskog koji je veoma zadovoljan uređenim.\nTreniralo se svakodnevno, dva do tri puta na dan. U isto vreme na pripremama su bili i reprezentativci Rusije, koja je velesila u olimpijskom boksu.\nTreniralo se na otvorenom, zaista je po snegu bilo spartanskog treninga, a posebno se radilo i u salama. Po planu i programu naši momci su imali i rusku saunu, što je veoma dobro iskustvo.\n- Inače, u Bokserskom savezu Srbije nastavljaju sa aktivnostima i svi su prezadovoljni kako je predsednike bokserskih saveza iz regiona primio predsednik države Aleksandar Vučić. Vučić je najavio da će država Srbija finansijski pomoći organizovanje Svetskog prvenstva u boksu, kao i da jedva čeka start regionalne seniorske lige u boksu, gde će nastupati dva srpska kluba.\nPredsednik BSS Nenad Borovčanin, koji se uspešno oporavio od Korona virusa, sa svojim timom tako nastavlja da čini sve da boks u našoj zemlji bude prepoznatljiv i uspešan - poručili su iz Bokserski savez Srbije .\nOd 19. marta je zakazan nastavak Super lige, u kojoj se takmiče i večiti rivali Crvena zvezda i Partizan, a mečevi će biti prenošeni na kanalima Arena sport. Rokica Loznica ugostiće Naisus iz Niša, koji je loše startovao na startu.\nOstali parovi 2 kola: Radnički Kragujevac - Crvena zvezda (21.03.), Partizan - Radnički Beograd (28.03.), Vojvodina - Sombor (02.04.).\nKako nas je obavestio Jovan Panić, delegat BSS i zvanično je poznato da će završne kvalifikacije za Olimpijske igre biti održane u junu u Parizu. Šansu da se plasiraju u Tokiju imaju naš Vladan Babić i Nina Radovanović.\nAleksandar Vučić Boks Bokserski savez Srbije Nenad Borovčanin Borilački sportovi\nSPREMNI ZA NOVE IZAZOVE: Boks i MMA srpski asovi, Marko i Stefan na putu za Las Vegas\nKADA je najteže, oni su najjači. Ne priznaju povlačenje, korak nazad, i uvek se vode onom čuvenom maksimom nepobedivog srpskog vojvode Živojina Mišića „Život je večita borba. Ko sme, taj može, ko ne zna za strah, taj ide napred".\n05. 03. 2021. u 17:21\nNEPRESUŠNA energija, hrabrost i odlučnost, to su odlike koje su demonstitrale mlade snage plemenite veštine, učesnici omladinske "Zlatne rukavice" koja je održana od 18. do 21. februara u sportskom centru Rakovica.


Uređen Spomen park Jasikovac | SjevernaZemlja.ME\nPredstavnici NVO „Sjeverna zemlja“ i preduzeća „Komunalno“ d.o.o. iz Berana su realizovali akciju čišćenja, uređenja i postavljanja kanti za otpad u Spomen parku Jasikovac, koji predstavlja glavno izletište građana Berana.\nPored uređenja Jasikovca, kante su postavljene i na još dvije lokacije u gradu, u dogovoru sa komunalnim preduzećem.\nSmatramo da smo ovom zajedničkom akcijom dali doprinos pozicioniranju našeg grada, kao grada koji baštini očuvanje i unapređenje stanja životne sredine, ali i planira svoj razvoj u skladu sa principima održivog razvoja.\nOvaj akcija je realizovana u sklopu projekta “Učinimo Berane gradom održivog razvoja”, koji se implementira sredstvima Opštine Berane za 2019. godinu.


RTVFBiH: Ohrabreni smo stavovima Ambasade SAD i Ureda EU\n0 14 Jula, 2012 13:48\nPoslovodni odbor Radio-televizije (RTV) Federacije Bosne i Hercegovine snažno je ohrabren stavovima Ambasade Sjedinjenih Američkih Država i Delegacije Evropske unije u BiH povodom imenovanja privremenog Upravnog odbora te medijske kuće, saopćio je danas njen poslovodni odbor.\n– Posebno značajnim smatramo jasan poziv svim domaćim institucijama da poštuju važeće zakonske odredbe uz obazrivo djelovanje i izbjegavanje donošenja odluka koje bi mogle biti protivne slobodi, profesionalnosti, nezavisnosti i nepristrasnosti medija. Vrijednosti koje promoviraju SAD i EU, u pogledu dostizanja visokih standarda medijskih sloboda, od krucijalne su važnosti za napredak bh. društva i pridruživanje EU, navodi se u saopćenju.\nReakcije pristigle iz State Departmenta i Evropske Unije u proteklom periodu su nas dodatno ohrabrile za poduzimanje i provođenje potrebnih programskih i kadrovskih promjena, a koje su za cilj imale postizanje pune izbalansiranosti televizijskog programa i omogućavanje jednakog pristupa javnom servisu svim protagonistima društveno-političke scene.\n– Ovdje podsjećamo kako je State Department u svom godišnjem izvješću eksplicitno naveo da su “dva javna entitetska emitera održavala stavove političkih stranaka na vlasti”, dok se o uređivanju programa na FTV-u također oglasila i Evropska komisija naglasivši kako “neosnovanom i neprofesionalnom izvještavanju nema mjesta na javnom emiteru, a posebno u zemlji koja želi da jednom postane članica EU”, navedeno je u saopćenju.\nU Federalnoj televiziji vjeruju da su u posljednja dva mjeseca uspjeli otkloniti nedostatke zbog kojih su i stigle ovakve reakcije predstavnika najviših institucija zemalja zapadne demokratije.\nStavove iskazane u jučerašnjem saopćenju ambasadora Moona i Sorensena, Poslovodni odbor RTV-a FBiH shvata i kao dodatni poticaj za još odgovornije kreiranje televizijskih programskih sadržaja kako bi cjelokupni program, a posebno informativni dio, uspio odgovoriti potrebama svih demokratskih aktera na društvenoj sceni i svim kategorijama bosanskoherecgovačkog društva.


Banca Intesa završila je obnovu Gradskih Bedema u Novom Pazaru, jednog od tri lokaliteta koji su osvojili najveći broj glasova građana na javnom konkursu realizovanom u okviru projekta društvene odgovornosti „Mesto koje volim“. Radove restauracije i konzervacije, otvorene sredinom avgusta, u potpunosti je finansirala Banka iznosom od 10 miliona dinara, a obavljeni su na osnovu projekta Republičkog zavoda za zaštitu spomenika kulture i uz stručni nadzor ovog tela.\nSvečano otvaranje rekonstruisanih Bedema biće održano na proleće, kada će studenti Filozofskog fakulteta Univerziteta u Beogradu realizovati svoj akademski projekat, predstavu „Buđenje bedema“, kojom će prikazati istorijski trenutak u kome je Isa beg Isaković podigao Novopazarsku tvrđavu, preteču današnjeg grada Novog Pazara.\n„Veoma sam ponosna što smo uspešnom realizacijom projekta obnove Bedema novopazarske tvrđave pomogli da se ovaj kulturno-istorijski simbol grada, ali i spomenik kulture Srbije od izuzetnog značaja, sačuva za buduće naraštaje. Građani su dali značajnu podršku projektu i sa gotovo 36.200 glasova odlučili da upravo Bedemi budu jedan od tri lokaliteta koji će biti spašeni od zaborava kroz projekat restauracije, a koji ne bi mogao biti sproveden bez odlične saradnje sa Republičkim zavodom za zaštitu spomenika kulture, Ministarstvom kulture i informisanja i predstavnicima Grada Novog Pazara. Projektom „Mesto koje volim“, Banca Intesa je pokrenula jedinstvenu inicijativu zaštite kulturno-istorijske riznice Srbije sa ciljem da angažuje najširu javnost i osnaži svest o bogatstvu naše baštine, a činjenica da su građani za obnovu nominovali 1.290 lokacija širom zemlje govori da smo ispunili svoj osnovni zadatak.“ izjavila je Maja Kolar, direktor Sektora za marketing i komunikacije Banca Intesa.\nNa novopazarskim Bedemima sprovedeni su konzervatorsko restauratorski radovi koji su obuhvatili severni i zapadni bastion, kao i zid sa puškarnicama uz kulu „Motrilju“. Radovi su podrazumevali delimično nadziđivanje zapadnog bastiona, blokovanje i fugovanje lica zidova i obradu kruna, kao i istraživanja, konzervaciju i prezentaciju novootkrivene građevine uz zid sa puškarnicama.


Banjalučki „Kostakurta” i „Gužva” u selekciji Martovskog festivala u Beogradu – Bosonoga\nKako već to dugogodišnja tradicija i običaji nalažu, poslednja nedelja marta rezervisana je za filmski praznik – novo izdanje Martovskog festivala, našeg najstarijeg filmskog festivala. Već 66 godina Beograd tokom martovskih festivalskih dana živi za film i diše sa filmom. Priliku da se publici predstave imaju renomirani autori, ali i mlade nade koje su tek zakoračile u svet sedme umetnosti. Među njima se ove godine nalaze i sedamnaestominutni film Banjalučanke Iris Janković, te “Kostakurta” Saše Karanovića.\nSelektor Nemanja Jovanov, naš poznati filmski snimatelj (“Život i smrt porno bande”, “Srpski film”…) odabrao je petnaest kratkih igranih filmova srpskih autora koji će biti prikazani u dva bloka. Zanimljiv je ovo izbor, možda čak i najkompaktniji i najkvalitetniji u ovogodišnjoj ponudi Martovskog festivala.\nJovanov u svojoj selektorskoj reči ističe: „U tehničkom smislu, film je danas lako snimiti. Ipak, nikada nije bilo teže okititi ga originalnošću istovremeno zadržavajući finesu izraza… Stvaranje filma kratkog metra rezervisano je samo za hrabre, koji su spremni da se uhvate ukoštac sa istinskim preduslovima kinematografskog izražavanja. Кratki film mora biti ogoljen, bez dodvoravanja publici i što je najvažnije, mora vladati aspektima izvornog kino jezika“. I zaista, odabir je takav da potvrđuje selektorove reči. Hrabro i ogoljeno, a sa puno filmske veštine i talenta. Baš kako treba i dolikuje.\nU četvrtak, 28. marta 2019. godine, biće prikazan prvi blok kratkih domaćih kratkih igranih filmova. Blok u ukupnom trajanju od 111 minuta počinje u 21 čas u Velikoj sali Doma omladine Beograda (gde se festival u celosti i održava). Prvi film u nizu je četrnaestominutni “Mališan”, Danila Bećkovića. Ova horor-komedija prikazana je premijerno na nedavno okončanom Festu i donosi priču o zombi apokalipsi ispričanu iz ugla tinejdžera opsednutog mobilnim telefonom. Glavnog junaka tumači Oni Tomila, mlađani finski glumac sa ozbiljnom filmografijom (“Velika igra”, u kome je Tomilin partner bio Samjuel L. Džekson, najpoznatiji je naslov u tom nizu), dok njegove roditelje glume Slaviša Čurović i ovde veoma raspoložena Katarina Žutić. Zabavan je ovo film, na momente veoma nasilan i groteskan (za specijalne efekte je bio zadužen iskusni Miroslav Lakobrija). Bećković je poznat po svojim velikim bioskopskim hitovima Mali Budo i Jesen samuraja, a “Mališan”, za koji je scenario napisao provereni Bećkovićev saradnik Dimitrije Vojnov, trebalo bi da bude najava za “Monte zombi” – dugometražnu zombi-komediju koja je trenutno u pripremi.\nIvana Todorović na ovogodišnjem Martovskom festivalu ima dva filma u takmičarskim programima – dvanaestominutno “Ademovo ostrvo” biće prikazano u selekciji Dokumentarni film do 50 minuta, dok će šesnaestominutni Kada sam kod kuće svetsku premijeru imati u okviru prvog bloka Kratkog igranog filma. Igrani film je nastao po scenaraiju naše poznate scenaristkinje Meline Pote, a u njemu Milica Stefanović tumači mladu ženu koja se iz inostranstva vraća kući kako bi se suočila sa traumom iz prošlosti. Film obrađuje škakljivu temu (seksualno nasilje unutar porodice), a pristup „manje je više“ rezultira upečatljivim filmom u kome se malo toga izgovori, ali opet sve bude jasno i „izrečeno“. Milica Stefanovć je izvanredna kao Marija, svojom ulogom dokazujući da je autentična emocija najjači adut svakog glumca.\n“Kostakurta” (Bajka o Satankrajini) Saše Karanovića je najduži film u selekciji (gotovo 28 minuta) i ujedno i jedan od glavnih favorita i najprijatnijih otkrića. Scenarista/reditelj Karanović impresionira načinom na koji je sjedinio poetike Petra Kočića (kao jedna od inspiracija “Kostakurte” je čuvena Kočićeva priča “Mračajski proto” iz koje u filmu ima i direktnih citata) i novog francuskog horora, a pre svega Granica Gzavijea Žansa (mada se može uočiti i uticaj Paskala Ložijea). Ova košmarna priča ima svoju sopstvenu logiku u kojoj se na najneverovatniji način prepliću poetičnost i brutalnost, sve to uz odličnu glumu veterana Slobodana Ćustića i debitantkinje Kristine Šikanić pred kojom je, ako bude pravde, duga i bogata filmska karijera. Jedna od najboljih scena je ona u kojoj se može čuti pesma “Ličiš na moga oca” u izvođenju Cece Ražnatović, ovde upotrebljena na neočekivan i izuzetno efektan način. Karanović je definitivno talenat na koji treba računati u budućnosti, a Kostakurta je dokaz da je mladi Banjalučanin već spreman za dugometražni film.\nSvetsku premijeru na 66. Martovskom festivalu ima dvadesetominutni film “Mi smo videli leto”, u režiji Nikole Stojanovića, a po scenariju Nađe Petrović. U tematskom pogledu ovaj kratki film se kreće u okvirima već viđenog (još jedna priča o mladoj osobi koja napušta zemlju, na papiru slična onom što smo videli u nizu skorašnjih kratkih/studentskih filmova poput “Tranzicije” i “Puta za Kujumbu”), ali autori filmu udahnjuju toliko svežine i energije da Mi smo videli leto ostavlja utisak novog i neistraženog. Stojanovićeva režija je odlična, rad sa glumcima besprekoran. Jelena Tjapkin u glavnoj ulozi ostavlja snažan utisak, a uz svesrdnu pomoć svojh partnera (Nikola Pavlović, Mario Vrećo). Zaista, veoma dobar „portfolio film“ (inače, ispitni film na drugoj godini režije na Fakultetu dramskih umetnosti), pun mladosti i telesnih tečnosti, lepa preporuka za ono što sledi.\n„Pesnik revolucije na predsedničkom brodu „Pesnik revolucije na predsedničkom brodu”\nBalša Đogo, autor aktuelne hit serije “Pet”, na Martovskom festivalu po prvi put predstavlja svoj dugoodlagani petnaestominutni film, zasnovan na istoimenoj poemi Danila Kiša. Pesnik revolucije na predsedničkom brodu je snimljen početkom 2011. godine na Titovom brodu Galeb i na poetičan i stilizovan način govori o našoj prošlosti, sadašnjosti i (nažalost) budućnosti. U pitanju je vrlo dobar kratki film u kome su uloge ostvarile dve legende jugoslovenskog glumišta: Radko Polič i nedavno preminuli Marko Nikolić. Pesnik revolucije je dugo godina bio u „postprodukcijskom paklu“, a na njegovom nastanku je radio jedan od najboljih montažera koje je Srbija ikada imala, Marko Glušac (1969-2012), čijoj je uspomeni film i posvećen. Ne propustite da ovaj film pogledate na velikom platnu, vredi iz više razloga.\nTreća svetska premijera u nizu – “Čekanje” Emilije Gašić, film od petnaest minuta zasnovan na istinitim događajima i smešten u turbulentnu poslednju deceniju XX veka. Devojčica Tijana Jovanović tumači glavnu ulogu, a njeni roditelji u filmu su uvek rado viđeni i pouzdani Goran Bogdan i Nada Šargin. Čekanje je kamerna porodična priča viđena kroz oči deteta, veoma emotivna i efektna, bez suvišnih objašnjenja. Ovaj odličan blok zatvara ostvarenje koji ima najduži naslov i najkraće trajanje – četvorominutni film Nemanje Veselinovića Najtužniji dan tužnog ljubavnog života Olge Petrovne iz Talina, Estonije je negde na razmeđi eksperimentalnog i narativnog filma, a krasi ga odlična vizuelizacija i memorabilna završna replika.\nDrugi blok selekcije kratkog domaćeg igranog filma traje devedeset minuta i planiran je za petak 29. mart, s početkom u 22 časa (takođe u Velikoj sali DOB-a). Blok otvara minijatura “Pravda za pile” (režija: Mihajlo Stefanović i Predrag Prole), koja će biti prikazana van konkurencije. Zatim sledi prava poslastica… Sve popularniji glumac Milan Marić, pre svega poznat po glavnim ulogama u filmu Dovlatov i seriji Državni službenik, beogradskoj publici predstavlja osamnaestominutnu Ponudu i potražnju, film u kome se oprobao kao glumac (partenrka mu je po običaju sjajna Tamara Krcunović), scenarista (zajedno sa Stašom Bajac), reditelj (zajedno sa Nikolom Ljucom) i producent (zajedno sa Natašom Damnjanović i Vladimirom Vidićem). Marić se okružio proverenim saradnicima i prijateljima i snimio zreo i zaokružen film o otuđenju u srpskoj prestonici, „ljubavnu priču sa preokretom“. Atmosferičan je ovo film, sjajno stilizovan (fotografija Maje Radošević je izvanredna, što je i bilo za očekivati imajući u vidu njene dosadašnje radove) i hrabro erotičan, sa poentom koja će vas naterati da razmislite o muško-ženskim odnosima u XXI veku.\nErotika je veoma važan sastojak i “Gužve”, sedamnaestominutnog filma Iris Janković u kome glume Gordana Đokić i Mira Janjetović (obe odlične i u potpunosti predane poverenim im ulogama). Gužva počinje sjajno snimljenom (i veoma uzbudljivom) scenom vođenja ljubavi u autobusu koji hita kroz noć, da bi glavne junakinje nakon toga bile gurnute u iskušenje koje će njihovu naizgled savršenu vezu staviti pred velike i (možda) nepremostive izazove. Ova ljubavna priča ispripovedana je sa jasnom autorskom artikulacijom i emotivnim čvorištem u kojem je odlično iskorišćena pesma “Šošana” u izvođenju besmrtne Olivere Katarine. Imajući u vidu da je pitanju ispitni film treće godine režije na Fakultetu dramskih umetnosti, od mlade autorke u godinama koje dolaze možemo očekivati još mnogo toga lepog.\nSvetska premijera “Žicke” Ivana Bukvića donosi priču o romskom dečaku Miletu (Uroš Aziraj) koji svoj život provodi lutajući ulicama prestonice. Bukvić, koji je scenario napisao zajedno sa Vladimirom Tagićem, podvlači neke od gorućih problema naše svakodnevnice, a posebno je važno što u fokus stavlja „nevidljive“ – divlju decu bez roditeljskog staranja koja odrastaju u džungli velegrada. Život je okrutan, poručuje Žicka, neretko nepravedan i surov, ali u njemu ima lepote i dobrote. Poklonici Bojane Vunturišević će biti zadovoljni načinom na koji je u filmu iskorišćena njena pesma “Kese etikete”, a treba istaći i izvanrednu crno-belu fotografiju Igora Marovića.\nU ovom bloku će biti prikazani filmovi: “Zid” Branislava Kostića (8 minuta), “Hodam za tobom” Viktorije Samardžić (6 minuta), “Agitacija” Petra Milića (14 minuta) i “Lajkuj me milion puta” Borisa Malagurskog (18 minuta) u kome glavne uloge tumače Nikola Kojo i Miloš Biković. Važno je napometnuti da će nakon projekcija filmova (kao i nakon projekcija svih filmova u okviru nacionalnog takmičarskog programa Martovskog festivala), biti upriličeni razgovori sa autorima filmova. Cena ulaznica po bloku/projekciji je simboličnih 200 dinara. Vidimo se uskoro u Domu omladine, a do tada o kompletnom programu 66. Martovskog festivala možete da se obavestite na zvaničnom sajtu!\nTags beograd fil karanović Kostakurta martovski fest\nPrethodni članak„Ja sam noć“: Priča o zloglasnom ubistvu u ruhu slojevite misterije\nSledeći članakBanjalučka premijera filma "Balkanska međa"


Radio Tivat | Crnogorska: Kusovac zavi Opštinu Tivat u crno\n06 апр Crnogorska: Kusovac zavi Opštinu Tivat u crno\nPosted at 08:29h in Politika\tby\tDragan Popadic\nOpštinski odbor Crnogorske u Tivtu na vijest o uvođenju stečaja u Atlas banci, u kojoj je prije mjesec ipo dana bilo zarobljeno 1.915.686,89 eura na računima Opštine Tivat, izjavljuje da se, na žalost svih građana Tivta, upravo obistinjuje mračna, ali vrlo logična projekcija koju su iznijeli u tadašnjem saopštenju, a to je da će Opštini Tivat od zarobljena dva miliona ostati mrvice – saopšteno je iz ove partije.\nIz Crnogorske podśećaju da je to iznos veći od 14 mjesečnih neto zarada svih zaposlenih u lokalnoj upravi Opštine Tivat planiranih budžetom za 2019. godinu.\n„Upravo se dešava kataklizma po opštinski budžet zbog užasavajuće lošeg upravljanaj finansijama Opštine Tivat od strane doktora ekonomskih nauka Siniše Kusovca godinama unazad, ranije sa mjesta potpredśednika, a u zadnjih osam mjeseci sa mjesta prvog čovjeka Optine Tivat, kao i njegovih kadrova, eksperata finansijske struke iz DPS-a. DVA MILIONA eura živog, postojećeg novca na računima Opštine Tivat u Atlas banci, odoše k’o rukom odnešeni. Podrugljivo, šarlatanski i krajnje neuko je doktor ekonomskih nauka komentarisao našu ekspertsku finansijsku analizu u vezi ovog slučaja, a ispostavilo se da smo bili debelo u pravu.“ saopštio je Goran Božović, predśednik OO Crnogorske Tivat i član Predśedništva Crnogorske.\nCrnogorska zahtijeva da Kusovac javno saopšti građanima Tivta koliki je tačan iznos novca na računima Opštine Tivat u Atlas banci u trenutku uvođenja stečaja;zašto su toliki novac držali na jednom mjestu (takvom riziku budžetska sredstva ne bi izložio ni učenik prvog razreda ekonomse škole, ili pak postoji neki skriveni interes);koje su mjere preduzeli od uvođenja prinudne uprave u Atlas banci kako bi ublažili nastupajuće gubitke; i da li se građani Tivta od ova 2 miliona eura mogu ičemu nadati ako se zna da po Zakonu o zaštiti depozita Opština nema pravo na isplatu garantovanog depozita. Takođe, Crnogorska zahtijeva da finansijski menadžmentOpštine građanima Tivta, bez manipulacije i zamjene teza razmetanjem planiranim investicijama na papiru, precizno saopšti kako će se ova situacija reflektovati na budžet grada, i na koji način misle, ako uopšte o tome razmišljaju, nadomjestiti manjak od 2 miliona eura novca koji je Opština imala, a izgubila isključivo njihovom greškom.\n„Mislim da je ovo jedinstven slučaj u svijetu da je jedan predśednik opštine za 8 mjeseci unakazio opštinski budžet za 8 miliona eura. Prvo oprost dugova Porto Montenegru u iznosu od 5,6 miliona, zatim tužba PAM-a – iznos obeštećenja oko 300 hiljada eura, i sada gubitak 2 miliona eura živog novca stečajem Atlas banke. S obzirom na činjenicu da Kusovac nosi titulu doktora ekonomskih nauka, da je bio dekan Fakulteta za menadžment u Herceg Novom, da je profesor sada (ili je bio) na istom fakultetu na predmetima Finansijski menadžment, Menadžersko računovodstvo, Strateški menadžment, Liderstvo (stoji u biografiji Kusovca na sajtu pomenutog fakulteta), ovu situaciju bi mogli svrstati u rubriku crni humor, dok za građane Tivta predstavlja totalni horor. Nakon odlaska sa funkcije predśednika opštine, a to je najdalje do slijedećih lokalnih izbora, bojim se da mu je evidencija na birou rada najrealnija opcija, jer nakon očajnih poteza u praksi teško da će ga više i na jednom fakultetu angažovati da im čini loš marketing i narušava ugled, obrazovni standard, ali i finansijsku potenciju, što se u zadnje vrijeme nažalost izdvaja kao najbitniji segment visokog obrazovanja. Ovo je paradigma društvenog propadanja, ovoga puta očiglednogurušavanja obrazovnog sistema, a mi plaćamo danak neukosti lažnog intelektualca, iskompleksiranog akademskog titulara, i njegovih poslušnika.“ naglašava Božović.\nU Crnogorskoj su ubijeđenida je od lokalnih izbora 2016. godine Opštini Tivat pričinjena veća šteta nego ikada do sada u istoriji i da to neminovno iziskuje krivičnu odgovornost. „Kada se ovoj finansijskoj kataklizmi dodaju ostali apsurdi i nepočinstva pod dirigentskom palicom apsolutne vlasti DPS-ai odborničke garniture profesionalnih nijemih semafora (zbog boja kartona koje dižu po diktatu kad glasaju, a nikako zbog korisnosti), sigurni smo da je građanima Tivta kristalno jasno da je DPS izgubio svaki kompas, te da su i kadrovski i sistemski vrlo štetni inedorasli izazovima novog vremena koje nosi intenzivan razvoj našeg grada.“ zaključuje Božović.


Aleksandar Nikolić - tvorac srpske i jugoslovenske škole košarke - Trebevic.net\nFoto izvor: sportskasecanja.com\nSrpski trener Aleksandar Nikolić /1924-2000/, tvorac superiorne srpske i jugoslovenske škole košarke, najznačajniji stručnjak evropske košarke u 20. vijeku, rođen je 28. oktobra 1924. godine u Sarajevu.\nKošarku je počeo da igra 1946. godine i nastupao je za više ekipa, uključujući Crvenu zvezdu i Partizan, za jugoslovenski nacionalni tim odigrao je 11 utakmica, a 1951. je postao trener reprezentacije Јugoslavije, sa kojom je donio prve medalje 1961. sa evropskog i 1963. sa svjetskog prvenstva, te tutule prvaka Evrope 1977. i svijeta 1978. godine.\nNjemu u čast, hala u Beogradu nosi njegovo ime. Naime, 23. februara 2016. godine dotadašanja hala “Pionir” dobila je naziv po Aleksandru Nikoliću.\nTokom rata Nikolić je igrao košarku u Beogradu, a po oslobođenju bio je dio novoformiranog kluba “Crvena zvezda”.\nNakon toga, s obzirom na to da je bio vojni obveznik, nastupao je za selekciju ЈNA, sa kojom je osvojio Јugoslovensko prvenstvo 1945. godine. Poslije toga, igračku karijeru Nikolić nastavlja u Partizanu, pa Crvenoj zvezdi.\nIgrao je i u Železničaru iz Čačka i Beogradskom sport klubu /BSK/.\nNakon završetka igračke karijere, Nikolić je 1951. godine postao selektor reprezentacije Јugoslavije i na tom mjestu ostao do 1965. Pod Nikolićevim vođstvom, Јugoslavija je osvojila zlato na Mediteranskim igrama 1959. godine, srebrne medalje na evropskim prvenstvima 1961. i 1965, kao i bronzu 1963. Na Svjetskom prvenstvu 1963. osvojeno je srebro.\nTakođe, bio je prvi trener Omladinskog košarkaškog kluba “Beograd”, Partizana i italijanske Petrarke iz Padove. Godine 1966. izabran je za najboljeg evropskog trenera, što mu je ponovo pošlo za rukom 1979. godine.\nGodine 1969. Nikolić je postao trener Injisa iz Varezea, sa kojim je osvojio tri nacionalna prvenstva, tri evropske titule, tri italijanska i dva internacionalna kupa.\nTaj tim je često proglašavan najboljim timom u istoriji italijanske i evropske košarke. Nakon toga, vraća se u domaću košarku kao prvi trener “Crvene zvezde”. Sa Zvezdom osvaja Kup pobednika kupova, što je do danas najveći uspjeh u istoriji kluba.\nNakon 11 godina odsustva iz reprezentacije Јugoslavije, Nikolić se vratio 1976. godine i predvodio reprezentaciju na Evropskom prvenstvu 1977. i Svjetskom prvenstvu 1978. Na oba prvenstva je osvojeno zlato.\nU ljeto 1991. godine, na poziv Dragana Kićanovića, vratio se u Partizan i preuzeo ulogu savjetnika novog trenera kluba iz Humske Željka Obradovića, koji je tek tada počinjao svoju trenersku karijeru.\nKao plod te saradnje u sezoni 1991/92. Partizan je osvojio trostruku krunu, prvenstvo i kup Јugoslavije, ali i najvažniji trofej koji je neki klub iz Srbije osvojio – Evroligu, u istorijskom trijumfu na finalnom turniru u Istanbulu.


Ilić: Obveznice za preuzimanje kapitala preduzeća\nObjavljeno:31. januara 2008.\nNa finansijskom tržištu Srbije do kraja 2009. naći će se najmanje po tri do pet korporativnih i obveznica lokalnih samouprava kao i najmanje jedna inicijalna javna ponudu za preuzimanje kapitala preduzeća, izjavio je danas državni sekretar u Ministarstvu finansija Slobodan Ilić.\nOn je, u izjavi novinarima na sastanku organizovanom povodom osnivanja radne grupe za unapređenje finansijskog sistema Srbije, ocenio da su to realni planovi i naglasio da će 2008. biti godina reformi regulatornih normi i institucija na finansijskom tržištu Srbije.\nIlić je rekao da će radna grupa imati zadatak da do 15. aprila sačini akcioni plan za sprovođenje strategija razvoja finansijskog sistema a do 31. septembra 2009. da ih implementira. Radi se o strategijama razvoja finansijskog sistema Srbije, finansijskog tržišta i poslovnog ambijenta i institucija.\nZadatak tog tela je i da sačini strategiju razvoja i implementacije inicijalne javne ponude u funkciji razvoja tržišta kapitala kao i strategeju razvoja tržišta dužničkih hartija od vrednosti, naveo je on.\nIlić, koji je i predsednik te radne grupe, najavio je formiranje Saveta za kontrolu sprovođenja projekata a kada je reč o državnim obveznicama, objasnio je da su one reper za druge hartije od vrednosti i trebalo bi da se pojave do kraja 2009. a bile bi izdate u dinare.\nRadnu grupu sačinjavaju predstavnici 21 domaće i strane banke među kojima su i američka "Siti bank", nemačka "Dojče banka" kao i Međunarodni monetarni fond, Svetska banka i Međunarodna finansijska korporaciji.


NESUMNJIV KVALITET čim su svi oligarsi sveta i vladari iz senke protiv njega | WebTribune\nHome U FOKUSU NESUMNJIV KVALITET čim su svi oligarsi sveta i vladari iz senke protiv njega\nPosted date: март 17, 2016 In: U FOKUSU\nPretnju koju po svet predstavlja Tramp, EIU je ocenio sa ocenom 12 od mogućih 25. To je ista ocena koju je dobila i eventualna džihadistička pretnja globalnoj ekonomiji.\nUkoliko bi Donald Tramp pobedio na američkim predsedničkim izborima, to bi moglo da ugrozi svetsku ekonomiju, poveća pretnje od terorističkih napada i podstakne trgovinski rat SAD sa Meksikom i Kinom, ocenila je britanska istraživačka grupa “Ekonomist intelidžens junit” (EIU).\nZa tu ocenu postoji nekoliko razloga – Trampov otpor prema slobodnoj trgovini, optuživanje Kine za “manipulaciju valutom”, zagovaranje ubijanja porodica terorista, kao i predlog da se kopnena vojska pošalje u Siriju da bi se borila protiv Islamske države i preuzela sirijska nafta, prenosi Bi-Bi-Si.\nTo je prvi put da EIU eventualnu pobedu nekog predsedničkog kandidata na američkim izborima ocenjuje tako visokom brojkom.\n– Njegove vojne pretenzije prema Bliskom istoku pogodovale bi regrutaciji novih džihadista, što bi povećalo pretnju u regionu i šire – navodi EIU.\nIako EIU ne očekuje da će Tramp pobediti svoju demokratsku protivnicu Hilari Klinton, u izveštaju se kaže da, kada bi se to dogodilo, SAD bi se suočile sa povećanom terorističkom pretnjom i ekonomskim padom.\nPutinov manevar: SAD ne dozvoljava Turcima ulazak u Siriju


RTS :: "Ne postoji čak ni zamislivi razlog zbog kojeg bi vakcine izazvale sterilitet"\nKoronavirus u Srbiji "Ne postoji čak ni zamislivi razlog zbog kojeg bi vakcine izazvale sterilitet"\nsreda, 05. maj 2021, 21:00 -> 23:13\n"Ne postoji čak ni zamislivi razlog zbog kojeg bi vakcine izazvale sterilitet"\nGinekolog iz GAK "Narodni front" Ana Mitrović Jovanović, imunolog iz Dečje klinike u Tiršovoj Srđa Janković i Pavle Zelić iz Agencije za lekove i medicinska sredstva ističu da su vakcine protiv koronavirusa bezbedne i efikasne i da ne postoji nijedan dokaz da bi mogle negativno da utiču na plodnost i reproduktivnu funkciju.\nImunolog iz Dečje klinike u Tiršovoj Srđa Janković kaže da strah od steriliteta jeste po anketama dominantan razlog zbog kojeg se mladi ne vakcinišu.\n"Iza te priče ne stoje apsolutno nikakve činjenice, nikakve naučne studije, čak nikakvi zamislivi razlozi zašto bi vakcina mogla da ima takav efekat", objašnjava Janković.\nIstiče da nema nijednog sastojka u vakcinama koji je nepoznat nauci i da su vakcine prošle sva klinička ispitivanja, kao i sve druge.\n"Birokratija je malo ubrzana, više novca je investirano, organizaciono je sve bilo izvedeno efikasnije. To ne znači da su ispitivanja obuhvatila manje ispitanika ili da su bila manje rigorozna", naglašava Janković.\n"Agencija za lekove garantuje bezbednost svake vakcine"\nPavle Zelić iz Agencije za lekove i medicinska sredstva ističe da je proces dolaska do vakcina protiv koronavirusa ubrzan neverovatnim naporima naučnika i regulatora koji su se fokusirali na iste poslove.\n"Da li znate šta se nalazi u svakom leku koji koristite? Apsolutno ne, ali verujete institucijama i međunarodnim telima koje su proverile sve te lekove", ističe Zelić.\nNaglašava da Agencija garantuje kvalitet, efikasnost i bezbednost svake serije vakcina.\nPavle Zelić ističe i da Srbija ima više nego dovoljno vakcina i različitih tipova vakcina, da svako može da izabere, pa nema razloga da mladi bilo šta čekaju.\n"Nema više bilo kakvog razloga i opravdanja da bilo ko čeka. Masovna vakcinacija mora da bude bukvalno takva – masovna i bez ograničenja", ističe Zelić.\n"Ako planirate trudnoću, obavezno se vakcinišite"\nGinekolog iz GAK "Narodni front" Ana Mitrović Jovanović kaže da je mnogo razloga zbog kojih trudnice ili žene koje planiraju trudnoću treba da se vakcinišu.\n"Vakcine su bezbedne i dovoljno ispitane. Ne postoji nijedan dokaz da bi one negativno uticale na plodnost i reproduktivnu funkciju. Ako želite da sačuvate reproduktivno zdravlje, ako planirate trudnoću, obavezno se vakcinišite", apeluje doktorka Mitrović Jovanović.\nIstiče da apsolutno nema razloga da se bilo ko pribojava da će vakcinacija uticati negativno na plodnost.\n"Paralelno sa planiranjem trudnoće ili lečenjem neplodnosti, možemo da se vakcinišemo. Kada je u pitanju trudnoća, koncentrišemo se isključivo na 'Fajzerovu' vakcinu, koja je jedina vakcina za koju imamo podatke iz Amerike i Izraela da kod trudnica koje su je primile nisu zabeleženi nikakvi neželjeni efekti", kaže doktorka Mitrović Jovanović.\nKaže da ako žena primi prvu dozu "Fajzerove" vakcine, a potom ostane trudna, treba da primi i drugu dozu u regularnom terminu.\n"Naša preporuka je da se trudnicu vakcinišu posle prvog trimestra, ali to ne znači da ne mogu biti vakcinisane i u prvom trimestru trudnoće", ističe doktorka Mitrović Jovanović.\nBrzo testiranje na kovid 19 na Aerodromu "Nikola Tesla"\nOd sutra lakši ulazak u Austriju i Holandiju za srpske državljanje\nJovanović za RTS: Priboj i Niš prednjače u vakcinaciji, slab odziv u sedam lokalnih samouprava\nPreminulo još 6 pacijenata, koronavirusom zaražene još 72 osobe\n35° C 35° C ° C ° C 35° C ° C


Dan online - Ekonomija: - 2018-11-09\nEkonomija - datum: 2018-11-08 LOBISTA ZA SAOBRAĆAJ U EK MARIJAN BANELI ANALIZIRAO STANJE U JUGOISTOČNOJ EVROPI Neefikasne strategije\nPolitike i strategije u zemljama jugoistočne Evrope (JIE) o saobraćajnim sistemima su u poređenju sa evropskim bile nedovoljno efikasne da pokrenu sveobuhvatan investicioni ciklus koji bi osigurao razvojni napredak, ocijenio je akreditovani lobista za saobraćaj u Evropskoj komisiji Marijan Baneli. On je na poslovno-naučnoj konferenciji o logistici i lancima snabdijevanja u jugoistočnoj Evropi SEEB LOGISTIKS-ZAGREB 2018, podijelio sopstvena dugogodišnja iskustva o saobraćajnim i logističkim sistemima iz ugla politika i strategija koje su zagovarane u proteklom periodu u Hrvatskoj kao i ostalim zemljama jugoistočne Evrope u poređenju sa zakonodavstvom i praksom EU.\n– Te politike i strategije u zemljama jugoistočne Evrope su bile nedovoljno efikasne da dovedu do rasta BDP-a, zaustavljanje odliva radne snage i podizanje na viši stepen nivoa konkurentnosti poslovnih sistema i ekonomije u cjelini – rekao je Baneli, prenosi Mina biznis.\nIz Ministarstva saobraćaja je saopšteno da je konferencija, koja je održana u Zagrebu, okupila više od 50 renomiranih učesnika iz vladinih, obrazovnih, naučnih, ekonomskih i javnih subjekata regije jugoistočne Evrope, koji su diskutovali o stanju i izazovima razvojnih promjena u logistici i lancima snabdijevanja.\nGeneralni direktor Direktorata za drumski saobraćaj Dalibor Milošević je rekao da bi takve vrste poslovno-naučnih skupova trebalo da ponude relevantnim akterima, prije svih nadležnim vladama i institucijama zemalja jugoistočne Evrope, smjernice i rješenja za dugogodišnje akumulirane probleme nedovoljnog nivoa razvoja logističkih sistema u svim državama JIE.


Bajden poručio teroristima: "Još nismo završili sa vama" - BIGportal.ba\nBajden poručio teroristima: “Još nismo završili sa vama”\nPredsednik SAD Džozef Bajden ocenio je danas evakuaciju iz Avganistana kao izuzetan uspeh.\nOn je u prvoj javnoj izjavi nakon što su SAD povukle svoju vojsku iz Avganistana u ponedeljak, a čime je okončan 20-godišnji rat, rekao da je odlazak 31. avgusta kreiran da bi se sačuvali ljudski životi i da to nije bio arbitrarni rok, preneo je Rojters.\nPrema Bajdenovim rečima, u Avganistanu je izbor bio između odlaska i eskalacije. “Nisam želeo da produžim večiti rat i nisam želeo da produžim večiti izlaz iz rata”, rekao je Bajden. Predsednik SAD je preuzeo odgovornost za takvu odluku i rekao da se ne slaže sa kritikama da je postojao bolji način da se evakuišu Amerikanci i civili, preneo je Glas Amerike.\n“Pojedini sada govore da je evakuacija trebalo da počne ranije ili da je mogla biti izvedena uređenije. Poštujem to, ali nisam saglasan. Gužve na aerodromu bi se stvarale bez obzira na to kada bi povlačenje otpočelo”, rekoa je bajden.\n“Zamislite da smo započeli evakuaciju u junu ili julu, doveli hiljade američkih vojnika i evakuisali više od 120.000 ljudi usred građanskog rata. Nastale bi gužve, slom poverenja u vlasti i situacija bi postala teška i opasna misija. Ne postoji evakuacija na kraju rata koju možete voditi bez složenosti, izazova i pretnji sa kojima smo se suočili”, istakao je on.\nBajden je kazao da je 90 odsto Amerikanaca koji su želeli da napuste Avganistan uspelo da se evakuiše i dodao da postoji između 100 i 200 američkih državljana koji i dalje žele da napuste zemlju.\n“Za preostale Amerikance nema roka, rešeni smo da ih izvučemo ako žele da izađu iz Avganistana”, naglasio je on.\nNa početku važnog govora Amerikancima, Bajden je istakao uspeh evakuacije, kako je rekao najveće operacije vazdušne evakuacije u istoriji.\n“Američki vojnici, diplomatsko osoblje i obaveštajni profesionalci su rizikovali živote ne radi profesionalne dobiti već da služe drugima, ne u misiji rata nego u misiji saosećanja”, rekao je Bajden.\nOn je, takođe, naveo da nacija nikada neće moći da vrati dug porodicama 20 povređenih vojnika i 13 heroja koji su dali život tokom evakuacije i samoubilačkih napada koje je izvršila Islamska država.\nObrazlažući odluku o povlačenju vojnika do 31. avgusta, američki predsednik je rekao da je postojala pretpostavka da će avganistanske snage, koje su SAD godinama obučavale i finansirale, pružiti otpor u građanskom ratu sa talibanima i da će avganistanska vlada uspeti da se održi neko vreme.\n“Ta pretpostavka se pokazala netačnom”, rekao je Bajden.\nOn je, takođe, podsetio da je prethodna administracija predsednika Donalda Trampa postigla dogovor sa talibanima o povlačenju američkih vojnika i da je njegovu administraciju sačekao 1. maj kao rok za povlačenje.\n“Imali smo dva izbora – da poštujemo obaveze koje je prihvatila prethodna administracija ili pošaljemo hiljade dodatnih vojnika i proširimo rat”, rekao je Bajden.\nKritičare koji smatraju da Amerika nije trebalo da se povlači iz Avganistana Bajden je upitao šta je vitalni nacionalni interes. Istakao je da je cilj bio da se eliminiše pretnja Osame bin Ladena i njegove terorističke mreže Al Kaide ostvaren pre 10 godina, a da se u međuvremenu svet promenio.\nBajden je rekao i da ne veruje da se bezbednost SAD poboljšava raspoređivanjem hiljada vojnika u stranim zemljama i potrošnjom hiljada milijardi dolara.\n“Terorizam se menja, širi na druge zemlje, naša strategija, takođe, mora da se menja. Možemo da vršimo udare na teroriste i bez američkih vojnika na terenu”, kazao je on.\nTeroristima Islamske države u Avganistanu, grupe ISIS-K, američki predsednik je poručio: “Još nismo završili sa vama“.\nBajden je dodao da će SAD goniti do kraja sveta sve koji se usude da ih napadnu, te konstatovao da Amerika mora da uči na svojim greškama.\n“Moramo da postavljamo misije sa jasnim, ostvarivim ciljevima i moramo da ostanemo fokusirani na fundamentalne interese SAD. Rat u Avganistanu je trebalo da se okonča odavno, odbijam da otvorim novu deceniju rata u Avganistanu“, poručio je on.\nTalibani “sahranili” Amerikance


Portland dao Karmelu Entoniju garantovani ugovor - SPORTSKI ŽURNAL\nEntoni (35) je skoro osam godina proveo u Denveru, pre nego što je 2011. godine trejdovan u NJujork, gde je odigrao nešto više od šest sezona\nKošarkaški klub Portland dao je svom igraču Karmelu Entoniju garantovani ugovor do kraja sezone u NBA ligi.\nPortland je u novembru potpisao neobavezujući ugovor sa Entonijem i imao je rok do januara da mu garantuje ostanak u ekipi.\nEntoni je potpisao ugovor 19. novembra i dobro se uklopio u tim. On je od tada postizao u proseku 16,9 poena i imao je 5,9 skokova.\nProglašen je za igrača nedelje Zapadne konferencije, nakon što je u prošlonedeljnom nizu od tri pobede prosečno postizao 22,3 poena, uz 7,7 skokova i 2,7 asistencije.\nEntoni (35) je skoro osam godina proveo u Denveru, pre nego što je 2011. godine trejdovan u NJujork, gde je odigrao nešto više od šest sezona. Igrao je po sezonu za Oklahomu i Hjuston, koji ga je u januaru trejdovao u Čikago, ali su ga Bulsi otpustili bez ijedne odigrane utakmice.\nEntoni je u Portlandu zamenio Zeka Kolinsa, koji je operisao rame i odsustvovaće najmanje četiri meseca.\nŽeljko Pavlović · 07 decembar, 2019 05:16


Otvorena obnovljena Golubačka tvrđava (video) - Sputnjik Srbija\n12:21 29.03.2019 (osveženo 17:44 29.03.2019) Preuzmite kraći link\nObnovljena tvrđava Golubački grad danas je svečano otvorena u prisustvu predsednika Srbije Aleksandra Vučića, predsednice Vlade Srbije Ane Brnabić, evropskog komesara za susedsku politiku i pristupanje EU Johanesa Hana i velikog broja građana.\nGolubačka tvrđava, srednjovekovno utvrđenje iz 14. veka, podignuto na samom ulazu u Đerdapsku klisuru, obnovljena je uz finansijsku podršku Evropske unije.\nVučić i Han su tokom obilaska kompleksa Golubačke tvrđave posetili Palatu i izložbu o vitezovima postavljenu u Kuli 8.\nPrisutne su na svečanom otvaranju pozdravili direktorka Društva za razvoj turizma Tvrđava Golubački grad Iskra Maksimović, šef delegacije EU u Srbiji Sem Fabrici i ambasador Austrije u Srbiji Nikolaus Luteroti.\nKada gledam u obnovljenu Golubačku tvrđavu i njene fantastične kule, prelepi srednjovekovni spomenik, vidim ne samo istoriju, već snagu u ovoj zemlji i našem narodu koji garantuju budućnost, poručio je danas predsednik Srbije Aleksandar Vučić na otvaranju tvrđave.\n"Vidim koliko možemo, posebno sa našim evropskim prijateljima i koliko je ponekad potrebno samo da probamo da se pokrenemo, da pokušamo sve što nismo smeli godinama, pa da se pred nama pokaže Srbija kakva jeste — jedna od najlepših zemalja na svetu, zemlja istorije, ali pre svega zemlja budućnosti“, rekao je Vučić.\nBudućnosti, kaže, koju smo u stanju sami da izgradimo, baš kao i oni koji su to radili vekovima pre nas, računajući da nećemo zaboraviti i da ćemo umeti da nastavimo.\n"Danas smo pokazali da su bili u pravu i da jesmo dostojni naslednici svih raynih nacija koje su nesebično stvarale istoriju na ovom području, samo da bismo mi mogli da stvorimo budućnost“, podvukao je predsednik Srbije.\nObnova Golubačke tvrđave počela je u septembru 2014. godine i u nju je uloženo, kako je za Tanjug rekla direktorka Društva za razvoj turizma tvrđave Golubački grad Iskra Maksimović, 8,5 miliona evra, od toga 8,36 miliona evra u rekonstrukciju, i ta sredstva su izdvojena iz dva IPA fonda (2011. i 2016), a jedan deo je dala Austrijska razvojna agencija.\nDržava je uložila oko 400.000 evra u opremanje Vizitorskog centra i razvoj infrastrukture u podnožju tvrđave.\nOd „korova do guše“ do arhitektonskog podviga: Zavirite u blistavi Golubac! (foto)\nTuristi koji će u subotu moći da vide celokupan obnovljen kompleks i koje čekaju brojna iznenađenja, zapravo dosad nisu imali mogućnost da uđu u samu tvrđavu iz bezbednosnih razloga.\nSada će moći da obiđu sedam od devet kula i Palatu, prostor od 600 kvadratnih metara, u kojoj će biti digitalna prezentacija istorijata tvrđave i projekcije filmova o rekonstrukciji.\nPalata, izgrađena blizu Dunava, sama po sebi je vrlo atraktivna, a uz hologram sa 3D modelom tvrđave i digitalnim prezentacijama biće još zanimljivija posetiocima.\nU kuli 5 koja se naslanja na Palatu, na četiri sprata, različite prezentacije dodatno će približiti turistima istoriju Golubačke tvrđave, a u kuli 8 biće predstavljena izložba o golubačkim vitezovima i čuvenoj bici koja se dogodila 1428. godine.\nPodignuta na Dunavu, na ulazu u Đerdapsku klisuru, sa devet kula, od kojih je najviša Donžon kula, koju je Feliks Kanic nazvao Šešir kulom zbog njenog oblika, Golubačka tvrđava je građena da bude neosvojiva, zbog čega kule nisu povezane i svaka predstavlja malo utvrđenje.


Jokić mora da preseče: Srpska javnost nestrpljivo čeka odluku mladog centra\nM. D. 21. juna 2017. 08:14\nDilema da li će Nikola Jokić zaigrati na predstojećem Evrobasketu za Srbiju, bar zvanično još nije rešena. Iako je selektor Aleksandar Đorđević upisao ime krilnog centra na širi spisak nacionalnog tima, ipak nije mogao, ili nije želeo, direktno da odgovori na novinarsko pitanje „Da li očekuje da mladi as preskoči ovo takmičenje“, nego je reternirao pitanjem „Da li se ja zovem Nikola Jokić“?\nPrema nezvaničnim saznanjima, Jokić, koji je već nekoliko meseci pod „pritiskom“ Denvera da eskivira reprezentativne obaveze ovog leta kako bi spreman i odmoran uskočio u novu NBA sezonu, pre izvesnog vremena obavio je razgovor sa Đorđevićem.\nSelektor je izneo mišljenje mladom krilnom centru da ako ne može da igra ili ima bilo koji drugi razlog da preskoči pripreme nacionalnog tima, to lično saopšti saigračima iz nacionalnog tima.\n– Još ne znam ništa – izjavio je Jokić krajem maja, prilikom posete završnim utakmicama basket turnira „Kad porastem biću Joker“, u Novom Beogradu.\nOčigledno da se čeka njegov potez, odnosno da kaže da li može ili ne, odnosno da će srpska javnost na odgovor sačeka dok se ne oglasi, ili za desetak dana kada će biti skraćivanje spiska na 18 imena, a najkasnije do 20. jula, kada je zakazano okupljanje glavnih kandidata za „operaciju Evrobasket 2017“.\nJokić se vraća u reprezentaciju: Srbija sa NBA zvezdama protiv Grčke i…\nJokić o prozivkama zbog reprezentacije: Rekao sam sebi – ma,…\nKako god da bude, najvažnije je za reprezentaciju, kada se okupi, da selektor zna na koga može da računa.\nUkoliko bi se Nikola Jokić odazvao pozivu, prema dogovoru FIBA i NBA, mogao bi da trenira s nacionalnim timom maksimalno pet nedelja, ne računajući i samo takmičenje. Pošto Evrobasket počinje 31. avgusta, znači da bi se treninzima Srbije Nikola priključio najranije 27. jula, samo sedam dana po okupljanju, prenose Novosti.\nNikola Jokić je jedan od favorita za nagradu za „Asistenciju sezone“ u NBA ligi, a veliku podršku dobio je i od lokalnog bejzbol kluba. Motivisani Jokićevim spektakularnim proigravanjem iza leđa, igrači Kolorado Rokitsa su „kopirali“ Srbina i pozvali navijače da mu daju svoj glas.\nJokić ima žestoku konkurenciju u Stefu Kariji i Krisu Polu, a glasanje traje još dva dana.\nPotrebno je da na „Tviteru“ ili „Fejsbuku“ napišete Nikola Jokić #AssistOfTheYear.\nNajveća plata u istoriji srpskog sporta: Jokić ostaje u…\nNije sa ove planete: Noć u kojoj je Jokić zaludeo…\nNezaustavljiv: Nikola Jokić srušio rekord NBA star 63 godine…\nJokić samo osam, Bjelica i Marjanović po dva poena\nJokić: Da sam hteo da ga udarim…


'Kakav crni pešački': Polomio ruku čoveku u Železniku, VIKAO NA NJEGA, pa uradio još nešto strašno\nIzvor: SrbijaDanas.com, 02.Okt.2018, 00:10\n"Kakav crni pešački": Polomio ruku čoveku u Železniku, VIKAO NA NJEGA, pa uradio još nešto strašno\n"U vidno alkoholisanom stanju počeo da se sili na čoveka koji je sedeo i kukao od bolova"\nJedan pešak povređen je večeras u saobraćajnoj nezgodi koja se oko 19 sati dogodila u Ulici Lole Ribara u Železniku, a nesreću je izazvao vozač koji se nije zaustavio na pešačkom prelazu. Nakon kraće rasprave sa povređenim bahati vozač pobegao je sa mesta nesreće.\nPrema saznanjima, povređeni pešak je krenuo u prodavnicu i hteo je da pređe ulicu na pešačkom >> Pročitaj celu vest na sajtu SrbijaDanas.com << prelazu. Vozač "fiat punta" se, međutim, nije zaustavio, a pešak je pokušao da se povuče. Na nesreću, automobil ga je udario u desnu ruku i polomio je.\nVozač je, prema saznanjima sa lica mesta, u vidno alkoholisanom stanju počeo da se sili na čoveka koji je sedeo i kukao od bolova.\nPovređeni ga je upitao da li je video da je tu pešački prelaz, a on je samo rekao "Kakav crni pešački". Kada je čovek pozvao policiju, vozač je pobegao sa lica mesta i policija traga za njim.\nHitna pomoć je čoveka sa slomljenom rukom prevezla u bolnicu.


Bečejski mozaik 21 jun 2022\nJavno preduzeće Toplana bi 2023. godine trebalo da ostvari ulaganje vredno oko 7 miliona evra, kako bi koristilo geotermalnu energiju za daljinsko grejanje, to jest da bi izgradilo postrojenje sa toplotnom pumpom i kotlom za sagorevanje metanskog gasa, rekao je direktor Toplane Dejan Vuković nakon sednice Skupštine opštine Bečej održane 23. maja kada su odbornici dali saglasnost na odluku nadzornog odbora Javnog preduzeća Toplana da učestvuje u projektu „Obnovljivi izvori energije u sistemima daljinskog grejanja u Srbiji“ koji sprovode Ministarstvo rudarstva i energetike i Evropska banka za obnovu i razvoj, s investicijom „Korišćenje geotermalne energije ugradnjom toplotne pumpe i kotla za sagorevanje metanskog gasa u sistemu daljinskog grejanja Bečeja“.\nDo sada je izrađena brza studija, a prema rečima direktora Toplane, „ukupna vrednost ulaganja koja je planirana brzom studijom je od 4,5 do 5 miliona evra, što se tiče samog postrojenja, a naš plan je da proširimo vrednost investicije na oko 7 miliona evra, a to bi obuhvatilo i izgradnju postrojenja i rekonstrukciju vrelovodne mreže i rekonstrukciju na određenom broju podstanica da bi sve to moglo da se koristi na efikasan način“.\nVuković je istakao da bi trebalo da bude rekonstruisano više od 50 odsto mreže: „Definisaćemo najkritičnije delove mreže, od njih ćemo prvo da krenemo, tako da bismo imali što efikasniju mrežu kako bismo smanjili gubitke i onda cela ova priča dobija pravi smisao“.\nVuković je rekao da bi ova velika investicija koja bi omogućila korišćenje obnovljivih izvora energije i energetsku nezavisnost Toplane, trebalo da bude ostvarena u toku 2023. godine.\n„Sledeće godine na proleće očekujemo da počnemo da izvodimo radove. To bi značilo da bi za grejnu sezonu 2023/2024. godine postrojenje trebalo da bude osposobljeno i pušteno u rad. Iskoristili bismo geotermalnu bušotinu i gas koji izdvajamo iz termalne vode koji bi takođe sagorevali na kotlu koji je metanski, tako da bi kapacitet bušotine bio povećan i za taj deo. Planiramo da u ovom trenutku možemo da pokrijemo od 80 do 90 odsto naših potreba, što je fantastično, jer bismo imali između 10 i 20 odsto sadašnjih potreba za prirodnim gasom. To bi značilo da smo sigurni da ćemo imati toplotnu energiju kojom ćemo snabdevati naše građane, a što se tiče cene, ona sigurno neće biti veća, nego će u jednom delu biti i niža nego što je trenutno“.\nUlaganje bi se finansiralo iz kredita. Predviđeno je da Evropska banka za obnovu i razvoj (EBRD) uloži oko 20 odsto nepovratnih sredstava, kao donaciju, a da 80 odsto bude finansirano iz zajma.\nOtplata zajma bila bi na period od 15 godina, bez grejs perioda i kamatne stope od 1 odsto. Standardne procedure EBRD za finansiranje predviđaju grejs period od tri godine koji treba uzeti u obzir u daljim dinamičkim istragama, navodi se u dokumentu koji je usvojen na sednici Skupštine opštine Bečej.\n„Kredit diže država Srbija preko Ministarstva finansija, mi smo korisnici sredstava i imamo obavezu vraćanja onog dela zajma koji bude bio definisan, još uvek nije tačno definisan što se tiče procenata, postoje dobri izgledi da grant od 20 odsto koji daje Evropska banka za obnovu i razvoj bude povećana još 20 odsto od Republike Srbije.\n„To još nije definitivno odlučeno, verovatno ćemo znati do kraja godine, u sledećoj fazi, posle izrada studija opravdanosti, detaljnih studija, idejnih rešenja. To je sledeća faza, pristupa se izradi studija opravdanosti koji će biti detaljne i idejna rešenja preko kojih već može da se krene u samo izvođenje radova“, rekao je Vuković i dodao da se broj opština od ukupnog broja koje su konkurisale svelo na 12, među kojima je i Bečej, „i sad se ide u realizaciju detaljnih studija koje će sadržati i idejna rešenja. Plan je da se radovi realizuju po žutom fidic-u, planirana je izgradnja, tako da će na osnovu idejnih rešenja već biti moguće da se angažuju izvođači i da se krene u realizaciju“.\nToplana trenutno ima oko 1.150 korisnika.\nPodsetimo da je krajem prošle godine započeta izgradnja toplovoda od geotermalne bušotine do sportskog centra i za te radove je opština dobila oko 33 miliona dinara od Ministarstva državne uprave i lokalne samouprave.\nVod je, zasad, izgrađen do pola puta do sportskog centra.\n„Za sada je okončana prva faza, u drugoj fazi vod treba da bude izgrađen do sportskog centra“, rekao je Vuković koji smatra da će taj vod, koji se ukršta sa magistralnim vodom Toplane, ove godine biti završen i osposobljen.\nPoslednji put izmenjeno 21 jun 2022\nViše iz ove kategorije « Kabinet predsednika opštine: Ostavka pomoćnice za odnose sa javnošću\tCrpna stanica u Bačkom Petrovom Selu: Probni rad nakon tri godine »


Vesti - Otvoreni sajmovi energetike i ekologije – Ministar Trivan posetio štand SKGO SKGO - Vesti detaljno\nOtvoreni sajmovi energetike i ekologije – Ministar Trivan posetio štand SKGO\nIstakao je da je to ministarstvo za samo godinu dana rada privelo kraju pregovaračku strategiju za Poglavlje 27 koje se tiče ekologije i izrazio nadu da će pregovori uskoro biti otvoreni.\nTrivan je naglasio da se u prethodnih 40 godina nismo odnosili kako treba prema životnoj sredini i da se postavlja pitanje da li hoćemo da budemo dostojni naše planete i čoveka ili ne.\n„Naš cilj da podignemo javno mnjenje i da svi shvate da više nema nekažnjenog zagađivanja životne sredine, nećemo više da tolerišemo da budemo trovani, da se zakopava otrov“, poručio je ministar Trivan.\nMilorad Grčić, v.d. direktora EPS-a je rekao da će EPS do 2025. uložiti u ekologiju 860 miliona evra i da se svi projekti u povećanje i modernizaciju kapaciteta elektro-energetskog sistema rade uz poštovanje najviših standarda.\n„Do kraja godine će na mreži biti ukupno 250 megavata, pošto će biti otvorena još dva vetroparka, Kovačica i Čibuk“, kaže Deđanski.\nNakon otvaranja sajamske manifestacije ministar Trivan posetio je i štand Stalne konferencije gradova i opština i istakao odlično saradnju koju Ministarstvo zaštite životne sredine sa SKGO.


Težak period za “Gnezdo” - KruševacGrad\nKultura plaća ogromnu cenu pandemije korona virusa, a u najtežoj situaciji je nezavisna kulturna scena kojoj pripada i Alternativni kulturni centar “Gnezdo”. Zbog epidemioloških mera koje podrazumevaju zabranu okupljanja više od 5 osoba, obustavljene su sve planirane aktivnosti i trenutno je neizvesno šta će se dešavati sa programom “Gnezda”\n– Prinuđeni smo da obustavimo sve aktivnosti. Dok je bilo dozvoljeno okupljanje do 30 ljudi održavali smo radionice i druga kulturna dešavanja, a što se tiče nekih muzičkih sadržaja kao što su svirke i žurke, toga praktično nije bilo od prošle godine – kaže za KruševacGrad umetnica Kaća Dimitrijević, predsednica Udruženja “Fakiri sa juga”, koje je idejni tvorac “Gnezda”.\nIako ne organizuju događaje kako bi izbegli neodgovorno ponašanje i kako ljude ne bi izlagali zdravstvenom riziku, ističu da je u ovakvoj situaciji odgovorno ponašanje luksuz.\n– Ne želimo da pozivamo ljude na dešavanja, ne želimo da pokažemo tu vrstu neodgovornosti, ali sa druge strane moram da priznam da i ta odgovornost jeste ponekad luksuz, jer uprkos svemu mi za ovaj prostor moramo da plaćamo račune i komunalije. Kada je bilo dozvoljeno okupljanje više ljudi nešto smo i uspevali da organizujemo pa smo zahvaljujući donacijama građana i učesnika radionica uspevali da pokrijemo troškove – dodaje Dimitrijevićka.\nU AKC “Gnezdo” su svesni da nisu jedini kojima je u ovom periodu teško, ali napominju da kao predstavnici nezavisne kulture, za razliku od drugih kulturnih ustanova, nisu finansirani od strane grada i Republike te je zbog toga njihov položaj znatno teži.\n– Nezavisna kulturna scena je u jako teškoj situaciji, mislim da ljudi nisu svesni toga. U samoj zemlji se izdvaja malo novca za kulturu, budžet za kulturu je strašno nizak što se naravno i vidi gde god da se okrenete i što će ostaviti velike posledice po naše mentalno zdravlje – ističe ona.\nAlternativni kulturni centar sredstva od Grada dobija preko projekata, ali to su, prema njenim rečima, uglavnom projekti koji traju po tri meseca, radi se o manjim iznosima kojim samo pokrivaju troškove materijala neophodnih za održavanje radionica.\n– Nama je, naravno, drago da imamo takvu vrstu projekata, ali takva podrška apsolutno nije dovoljna kako bi jedan ovakav centar funkcionisao, nemamo kontinuitet podrške niti ta vrsta podrške može da pokrije troškove održavanja – kaže Kaća Dimitrijević.\nTokom prošle godine sprovedena je akcija “Zagrejmo Gnezdo” tokom koje je sakupljen novac za grejanje koji je putem programa ”Akademija održivosti” Trag fondacije dupliran.\nU “Gnezdu” kažu da trenutno opstaju zahvaljujući tom novcu i ranijim donacijama građana tako da se novac koji je bio namenjen za realizaciju programa sada troši kako bi se podmirili najosnovniji troškovi.\nIz AKC “Gnezdo” podsećaju da su nedavno, dok je epidemiološka situacija dozvoljavala, imali nekoliko vezanih događaja koji su bili veoma dobro posećeni, među kojima i monodramu Lidije Užerević “Deca pakla” kao i radionicu Body paint-a gde je, naša sugrađanka, Marija Vučetić učenike obučavala uumetnosti oslikavanja lica i tela. Poslednja radionica, “Telo kao instrument”, održana je napolju, a bračni par iz Novog Sada uspeo je da okupi veliki broj sugrađana, od osnovaca do ljudi u srednjim godinama.\nZbog situacije koja se svakodnevno menja u “Gnezdu” kažu da je vrlo teško planirati dalje aktivnosti.\n– Mi smo neke događaje, kao što je dečija predstava Daskaonice “Čarobnjak iz Oza” odložili do daljnjeg. Ne znamo kako će se situacija odvijati, ali nadamo se, kao i svi ostali da će se stvari što pre vratiti u normalu – dodaje ona.\nJedan od planova “Gnezda” je i da u budućnosti u rad uključe što više drugih udruženja koja se bave kulturom i umetnošću.\n– Shvatili smo da je za nas preveliko opterećenje da sami vodimo ovaj prostor ali i da postoji potreba drugih udruženja i učesnika u kulutri za ovakvim prostorom, želimo da oni krenu intenzivnije da ga koriste i da ga doživljavaju kao svoj – napominje Dimitrijevićka.\nUmetnica Kaća Dimitrijević je u ime AKC “Gnezdo” pozovala sve koji podržavaju nezavisnu kulturnu scenu i koji shvataju značaj postojanja alternatinih umetničkih prostora da, ukoliko mogu, novčano podrže “Gnezdo”.\n– Ukoliko je neko u mogućnosti da donira novac bili bismo vrlo zahvalni i u isto vreme želimo da se zahvalimo svima koji su do sada na taj način podržavali naš rad – kaže ona.\nTekući račun AKC “Gnezdo” za sve koji žele da doniraju novac: 330-16001221-77 Credit Agricole Banka\n22.09.2021 0 116\n03.09.2021 0 335\n02.09.2021 0 360\n28. septembra 2021., 02:52


Učešće na sastanku povodom početka realizacije projekta Priprema izveštaja prema okvirnoj Konvenciji o promeni klime – Eko centar Drinum\nVesti / September 11, 2018 February 9, 2021\nČetvorogodišnji Projekat “Priprema izveštaja prema okvirnoj Konvenciji o promeni klime” sprovodi Ministarstvo zaštite životne sredine uz podršku UNDP i finansijsku pomoć Globalnog fonda za životnu sredinu (GEF).\n11. septembra 2018. godine održan zajednički sastanak Ministarstva zaštite životne sredine i Programa Ujedinjenih nacija za razvoj (UNDP) kao nosilaca Projekta, uz učešće stručnjaka, predstavnika državnih i javnih institucija, nevladinih organizacija, i drugih zainteresovanih strana započeta je realizacija projekta uz poentiranje ključnih .\nNa sastanku je istaknuto da uprkos tome što Srbija ne emituje u značajnoj meri gasove sa efektom staklene bašte, prva je u regionu i među prvim zemljama u svetu definisala planove i ciljeve za smanjenje klimatskih promena i ublažavanje njenih posledica. Kako bi se dostigli postavljeni ciljevi (da se do 2030. godine smanji emisija gasova sa efektom staklene bašte za 9,8 odsto u odnosu na 1990), Srbija bi trebalo da usvoji Zakon o klimatskim promenama koji je pripremqen i prošao javnu raspravu.\nIstaknuto je, takođe, da je Prethodni nacionalni izveštaj prema Okvirnoj konvenciji UN o klimi pokazao da u Srbiji klimatske promene imaju veliki uticaj, naročito u oblasti poljoprivrede, vodoprivrede i šumarstva, te da se Srbija nalazi u regionu naročito osetljivom na klimatske promene. Pored podataka i izveštaja koji će pomoći da se utvrdi aktuelno stanje u Srbiji u odnosu na klimatske promene, ovim projektom biće pripremljene mere i alati za borbu protiv klimatskih promena i ublažavanje njihovih posledica, što ukazuje na značaj započetog projekta.


Ištvan Pastor: sa stanovišta izlaznosti izbori su bili legitimni | Savez vojvođanskih Mađara | Oficijalna stranica SVM-a\n2020.07.08 - 10:20\nIštvan Pastor: sa stanovišta izlaznosti izbori su bili legitimni\nLider SVM-a je u razgovoru za Panon RTV najavio da će se narednih dana sresti sa predsednikom Srbije, Aleksandrom Vučićem i očekuje da će tada razgovarati o daljoj koaliciji i formiranju vlasti.\nSavez vojvođanskih Mađara na izborima 21. juna osvojio je devet mandata u republičkoj skupštini, što je premašilo i očekivanja od pet poslanika i formiranja sopstvenog poslaničkog kluba. Na pokrajinskim izborima stranka je dobila četiri hiljade glasova više nego na republičkom nivou, i to su razlozi zbog kojih se može oceniti da je SVM na izborima ostvario izuzetan uspeh, rekao je Ištvan Pastor, predsednik stranke gostujući u jutarnjem radijskom programu Panon RTV-a.\n„Naravno da smo definisali pozicije koje želimo, ali ni u republici, ni u pokrajini, ni na lokalnim nivoima nisu započeli razgovori o formiranju vlasti. U izbornoj noći sam sa predsednikom Srbije i predsednikom SNS-a razmenio sms poruke, dok smo juče imali kratak telefonski razgovor. Razgovarali smo o održavanju lokalnih i pokrajinskih konstitutivnih skupštinskih sednica i saglasili se da zbog virusa treba da ostavimo za krajnji zakonski rok. Saglasili smo se i da ćemo se narednih dana sresti i verujem da ćemo tada započeti pregovore. Smatram da je normalno da nastavimo saradnju koju smo do sada imali, to je naš interes koji, verujem, nije u suprotnosti ni sa interesima SNS-a“ rekao je Pastor.\nTakođe se osvrnuo i na, kako je rekao, preovlađujuće komentare koji zbog izlaznosti dovode u pitanje legitimnost izbora. Podsetio je da je Republička izborna komisija dala zvaničan podatak o izlaznosti od 48,93 odsto. „Činjenica je da je bilo izbora sa višim procentom izlaznosti, ali pogledajte Hrvatsku gde su izbori bili pre dva dana i gde nisu postojala tako teška osporavanja kao u Srbiji, i gde niko nije doveo u pitanje legitimnost izbora iako je tamo izlaznost za dva odsto niža nego u Srbiji“ rekao je Pastor.\nPredsednik SVM je dodao da je od 21 proglašene izborne liste, u parlament Srbije ušlo sedam lista. „Da je ostao cenzus od pet odsto, samo dve liste bi ušle u parlament, ne računajući stranke manjina. To nam svedoči u kakvom su stanju političke partije u Srbiji, a to ne određuje period od dva meseca pred izbore, nego celokupan uložen rad između dva izborna ciklusa, kredibilnost stranke, njen program, kao i kredibilnost i prepoznatljivost političkog rukovodstva. Oni koji se sada nisu pojavili na izborima pozivajući se na nepravilnosti, neregularnosti, na nedostupnost medija, mislim da želele da sakriju nešto drugo, a to je da ne mogu ni blizu da pređu cenzus od tri odsto“ rekao je Pastor.\nOdgovarajući na pitanje Subotičkog mađarskog radija koje ciljeve će stranka zastupati na svim nivoima, Ištvan Pastor je rekao da u poslednjih 16 godina SVM na izbore izlazi sa napisanim izbornim programom. Tako su i ovoga puta bili jedina stranka koja ima svoj konkretan izborni program poznat ne samo onima koji su ga pisali, već i građanima kojima je on predstavljen. „To je program kontinuiteta, koji u prvi plan ističe sva ona pitanja koja su bitna iz ugla evropske politike, opšteg političkog nivoa, iz ugla Vojvodine, prioriteta lokalnih samouprava, kao i očuvanja identiteta. Nastojaćemo da ovi ciljevi budu uvršteni u, prema mojim očekivanjima, koalicione dogovore i oni su zadatak za parlamentarne poslanike, moguće funkcionere u Vladi, i tu nema ničeg novog u odnosu na ono što smo i do sada zastupali. Želimo da nastavimo započete poslove, imamo mnogo novih tema koje želimo da ostvarimo. To je važno jer smo za to tražili poverenje i glasove birača, i njihovo ostvarenje je ono što je naš obavezujući zadatak“ rekao je Pastor.\nIštvan Pastor je u razgovoru za jutarnji radijski program Panon RTV-a govorio i o nesmetanom putovanju građana između Srbije i Mađarske. „U Mađarsku se može nesmetano putovati i to će tako ostati pre svega zbog nas, zbog toga što ovde žive vojvođanski Mađari. Evropska unija je sačinila listu od 14 zemalja van Unije koje mogu ulaziti na teritoriju unije, na toj listi je i Srbija. Ali Mađarska nije prihvatila tu listu, i samo državljani Srbije mogu da uđu u Mađarsku. To je jedinim delom zbog nas, vojvođanskih Mađara, a delom zbog izuzetnih odnosa između dve države. Mi to treba da očuvamo i između ostalog i zbog toga je važno da ovde kod kuće sprečimo širenje virusa. To je jedina garancija da će se zadržati ova mogućnost prekograničnog kretanja“ rekao je Pastor.\nIstovremeno on je pozvao građane da se pridržavaju mera za sprečavanje virusa, izbegavaju skupove u zatvorenom, nose maske i drže fizičku distancu.\n2021.05.14 - 15:30\nInvesticije u Osnovnoj školi "10. oktobar" u Subotici\n2021.05.11 - 19:38\nDanijel Đivanović na sednici Narodne skupštine govorio je o razvoju željezničke infrastrukture\n2021.05.11 - 19:24\nSVM podržava izmene Zakona o zapošljavanju\nDr Emeše Uri je rekla da je potrebno uskladiti broj škola i mesta, odnosno potrebe na lokalnom nivou.\n2021.05.11 - 18:25\n„Potrebno je slediti pravila EU, treba da se zaustavi nelojalna konkurencija"\nZakone o tehničkim zahtevima za proizvode i ocenjivanju usaglašavanja potrebno je uskladiti za propisima Evropske un\n2021.05.11 - 16:23\nTraktor za Poljoprivredni školski centar u Kanjiži\nNova poljoprivredna mašina će osim radova na njivi, imati ulogu i u kvalitetnom obrazovanju srednjoškolaca.\n2021.05.11 - 12:27\nPastor: Srbija ima unutrašnje demokratske kapacitete za međupartijski dijalog\nDo sada nije bilo vanrednih pokrajinskih ni opštinskih izbora, ali ne mogu da isključim mogućnost da budu održani za\n2021.05.10 - 22:18\nNagel Janoš o Programu poslovanja Regionalne deponije


Kon pita da li je teže nositi maske ili svakodnevno sahranjivati preminule od korone - Izazov\nKon pita da li je teže nositi maske ili svakodnevno sahranjivati preminule od korone\nNovi magazin 11. septembra 2020. 12:03\nEpidemiolog Predrag Kon apelovao je putem svog Fejsbuk naloga da „treba da se odlučimo“ šta je važnije u aktuelnoj situaciji, a kako bi sprečili „razornost još jednog talasa epidemije“, uz pitanje „da i je teže sprovesti mere obaveznog nošenja maski ili svakodnevno sahranjivati preminule od Kovid-19“.\nKako prenosi Nova.rs Kon, koji je i član Vladinog kriznog štaba za borbu protiv epidemije koronavirusa, je poručio da treba da se zapitamo da li su važnija veselja i masovni skupovi ili da „držimo zajedno epidemiju pod kontrolom“.\n„Da li je značajnije da organizatori svadbi, muzičari, prodavci venčanica uspešno rade, da sportski navijači prisustvuju utakmicama, da li su nam važniji masovni skupovi i razni događaji koje volimo i u kojima uživamo ili su nam važniji životi ljudi i čuvanje zdravstvenog sistema Srbije“, naveo je Kon.\nKon je upitao i „da li su nam putovanja važnija od zdravstvene bezbednosti, da li i kada je besmisleno rizikovati zbog okupljanja koja se danas mogu uz malo više volje bezbedno i jeftinije organizovati online (kongresi, konferencije)“?\n„Da li smo u stanju da se kao društvo još više adaptiramo, da država pomogne i onima kojima do sada nije, a objektivno ne mogu zbog epidemije da rade? Treba da se odlučimo, da li je teže sprovesti mere obaveznog nošenja maski ili svakodnevno sahranjivati preminule od Kovid-19“, naveo je Kon.\nOn je ukazao da bismo „mogli zajedno uz mnogo više razumevanja i solidarnosti samo striktnim sprovođenjem mera da sprečimo razornost još jednog talasa, pika, povećanja“ ili da ga bar „značajno oslabimo“.\nDodajući da „zaista zavisi od svih nas“ Kon je naveo i da „to neće rešiti pojedinci, vlada, predsednik“. „Svi su samo u prilici da pokazuju put, traže i pronalaze izlaz, a rezultat dolazi samo sa postojanjem razumevanja i solidarnosti“, naveo je.\nU okolnostima smanjenja brojeva zaraženih koronavirusom u Beogradu, poslednjih nekoliko dana, primetno je da je sve više onih koji maske ne nose u vozilima gradskog prevoza, prodavnicama, ali i u tržnim centrima, što do početka septembra nije bio slučaj.